title: Dilophosaurus

text: "Dilophosaurus" on "Dilophosauridae"-heimon tunnettuin laji . Aiemmin "Dilophosaurusta" pidettiin usein linkkinä keratosaurien ja keelurosaurien välissä. Uusimpien tutkimusten mukaan se kuului keelofyysien yläheimoon "Coelophysoidea", keratosaurien ja tetanurien ulkopuolella.


title: Dilophosaurus

text: Yksinkertaistettu kladogrammi:


title: Dilophosaurus

text: "Dilophosaurus" esiintyy "Jurassic Park" -elokuvassa ja "Dinosauruspuisto"-kirjassa. Molemmissa "Dilophosaurus" pystyy sylkemään myrkkyä suustaan. Mitään todisteita dinosauruksen myrkyllisyydestä ei kuitenkaan ole. Elokuvassa "Dilophosaurusta" on myös pienennetty, tai se on poikanen, jotta se ei veisi mielenkiintoa elokuvan suurimmalta dinosaurukselta, "Tyrannosaurus rexiltä". Elokuvassa "Dilophosauruksen" kaulan ympärillä on myös suuri värisevä kaulus, kuten nykyajan kaulusliskoilla. Se esiintyi myös Discoveryn sarjassa "Dinosaurusten aika". Yhdysvaltalaisessa "Dinosaurs"-sarjassa Earl Sinclairin vaimo "Fran" on "Dilophosaurus".


title: Nagano

text: Nagano () on Naganon prefektuurin pääkaupunki Japanissa. Se sijaitsee Honshūn saaren keskiosassa prefektuurinsa pohjoisreunalla. Kaupungissa on 384 835 asukasta (vuonna 2014) ja sen pinta-ala on 834,85 neliökilometriä. Nagano on perustettu 1. huhtikuuta 1897. Se on valittu yhdeksi Japanin ydinkaupungeista.


title: Nagano

text: Nagano sijaitsee sisämaassa vuoristoalueella, jossa on paljon kuumia lähteitä ja talviurheilupaikkoja. Se on japanilaisten suosima lomakohde varsinkin talvisin. Naganossa pidettiin vuoden 1998 talviolympialaiset.


title: Eric Namesnik

text: Eric John Namesnik (7. elokuuta 1970 – 11. tammikuuta 2006) oli yhdysvaltalainen uimari ja olympiamitalisti. Namesnik saavutti 400 metrin sekauinnissa olympiahopeaa Barcelonassa 1992 ja Atlantassa 1996. Hän ui samalla matkalla MM-pronssia vuoden 1994 MM-kisoissa sekä vuoden 1991 MM-kisoissa hopeaa 200 ja 400 metrin sekauinneissa.


title: Eric Namesnik

text: Namesnik ui urallaan neljä Yhdysvaltojen ennätystä ja oli ensimmäinen amerikkalainen joka ui 400 metrin sekauinnissa alle 4.15.


title: Eric Namesnik

text: Namesnik menetti autonsa hallinnan liukkaalla tiellä 7. tammikuuta 2006 kotiseudullaan Michiganissa. Hän menehtyi saamiinsa vammoihin neljä päivää myöhemmin. Namesnikin perheeseen kuuluivat vaimo, entinen uimari Kirsten Silvester ja kaksi lasta.


title: Neristan

text: Neristan (eli "Alakaupunki") on Kokkolan Vanhankaupungin nimi. Neristan on yksi Suomen laajimmista historiallisista puukaupunkikokonaisuuksista. Neristanin 12 korttelia kattava yhtenäinen asemakaava on peräisin 1660-luvulta. Suurin osa Neristanin rakennuksista on 1810–1880-luvuilta, vaikkakin vanhimmat rakennuksista ovat jopa 1600-luvulta. Museovirasto on määritellyt Kokkolan ruutukaava-alueen puutalokorttelit yhdeksi Suomen valtakunnallisesti merkittävistä rakennetuista kulttuuriympäristöistä. Neristan on kyseisen alueen parhaiten säilynyt osa katuverkoltaan ja mittakaavaltaan.


title: Neristan

text: Neristanin alue rajautuu pohjoisessa Antti Chydeniuksen katuun, etelässä Torikatuun, lännessä Kustaa Aadolfin katuun ja idässä Rantakatuun.


title: Neristan

text: Neristanilla on oma ruotsin kielen murteensa, josta on tehty jopa pro gradu -tutkielma.


title: Neristan

text: Neristanissa toimii myös oma 1940-luvun lopulla perustettu kaupunginosayhdistys, Vi Neristassbor -yhdistys.


title: Neristan

text: Kokkolan kaupunki oli 1900-luvun alkuun asti jakautuneena Oppistaniin, yläkaupunkiin, ja Neristaniin, alakaupunkiin. Oppistan, nykyinen keskusta, oli rikkaiden kauppiaitten ja vanhojen laivanvarustajasukujen sekä liike-elämän aluetta. Oppistanin pohjoispuolella puolestaan sijaitsi laaja alakaupunki, Neristan, jota asuttivat eri alojen käsityöläiset ja merimiehet. Oppistanin ja Neristanin raja kulki jokseenkin Pormestarinkatua pitkin. Nykyään suurin osa Oppistanin hienoista kivitaloista on purettu liikerakennusten vallattua keskustan, mutta Neristan on säilynyt melko yhtenäisenä kokonaisuutena kapeine katuineen, "juorupeileineen" ja lauta-aitojen rajaamine pihoineen.


title: Neristan

text: Neristanin alueen tonteille on tyypillistä aidatut pihat ja portit. Talojen sisäänkäynnit ovat tyypillisesti pihan puolella. Päärakennus sijaitsee tontin kadunpuoleisella laidalla katulinjassa, tontinmittaiset ulkorakennukset puolestaan pihan perällä.


title: Eurooppa-neuvosto

text: Eurooppa-neuvosto tai epävirallisesti EU:n huippukokous on Euroopan unionin (EU) jäsenvaltioiden valtion- ja hallitusten päämiesten erityinen kokoonpano, jonka tehtävä on antaa EU:lle sen kehittämiseksi tarvittavat virikkeet sekä määritellä yleiset poliittiset suuntaviivat.


title: Eurooppa-neuvosto

text: Se on EU:n ylin poliittinen elin.


title: Eurooppa-neuvosto

text: Eurooppa-neuvostolle valittiin marraskuussa 2009 ensimmäinen pysyvä puheenjohtaja, Herman van Rompuy. Puheenjohtajaa nimitetään mediassa joskus virheellisesti Euroopan unionin presidentiksi. Joulukuusta 2014 lähtien puheenjohtajana on toiminut Donald Tusk.


title: Eurooppa-neuvosto

text: Neuvosto kokoontuu virallisesti vähintään kaksi kertaa vuodessa yleensä kunkin puheenjohtajakauden loppupuolella. Käytännössä se kokoontuu neljästi vuodessa. Viralliset kokoukset pidetään yleensä Brysselissä "Justus Lipsius"-rakennuksessa, mutta epävirallisia kokouksia pidetään joskus myös puheenjohtajamaissa. Ennen vuotta 2003 kokoukset pidettiin puheenjohtajamaissa. Neuvostoon kokoontuvat jäsenmaiden valtionpäämiehet ja Euroopan komission puheenjohtaja. Kokouksissa Eurooppa-neuvoston jäseniä avustavat jäsenmaiden ulkoministerit ja Euroopan komission komissaarijäsen. Kokouksissa on mukana myös Euroopan parlamentin puheenjohtaja, joka avaa kokouksen.


title: Eurooppa-neuvosto

text: Eurooppa-neuvostosta tuli EU:n toimielin vasta Lissabonin sopimuksen myötä, mutta sille oli jo aiemmin perustamissopimuksenkin tasolla annettu EU:n toimintaan liittyviä tehtäviä.


title: Eurooppa-neuvosto

text: Vuoden 1992 Maastrichtin sopimus teki Eurooppa-neuvostosta virallisen "aloitteentekijän" unionin tärkeimpien politiikkojen yhteydessä. Se sai myös valtuudet sopia vaikeista asioista, joista Euroopan unionin neuvostossa kokoontuneet ministerit eivät ole päässeet yksimielisyyteen. Eurooppa-neuvostoa ei pidä sekoittaa Euroopan unionin neuvostoon eli ministerineuvostoon, joka sekin tietyissä tapauksissa kokoontuu valtion- tai hallitusten päämiesten tasolla.


title: Eurooppa-neuvosto

text: Eurooppa-neuvosto sai alkunsa vuonna 1974, kun EU:n poliittiset johtajat alkoivat pitää säännöllisesti kokouksia. Tämä käytäntö virallistettiin Euroopan yhtenäisasiakirjassa vuonna 1987. Eurooppa-neuvoston puheenjohtajana on toiminut Lissabonin sopimuksen voimaantuloon asti kulloinkin Euroopan unionin neuvoston puheenjohtajana toimivan maan päämies tai pääministeri. Joulukuun 2009 alusta Eurooppa-neuvostolla on kahdeksi ja puoleksi vuodeksi valittu puheenjohtaja, epävirallisesti "Euroopan unionin presidentti", joka voidaan valita uudestaan kerran. Ensimmäinen viranhaltija on Belgian entinen pääministeri Herman Van Rompuy.


title: Eurooppa-neuvosto

text: Ensimmäinen Eurooppa-neuvoston kokous pidettiin 10.–11. maaliskuuta 1974 Irlannissa. Suomessa Eurooppa-neuvosto on kokoontunut kolmesti. Ensimmäiset kaksi kokousta olivat vuoden 1999 Suomen puheenjohtajakaudella 15.–16. lokakuuta Tampereella ja 10.–11. joulukuuta Helsingissä. Puheenjohtajana toimi silloinen pääministeri Paavo Lipponen. Viimeisin kokous Suomessa oli maan toisella puheenjohtajakaudella Lahdessa 20. lokakuuta 2006 pääministeri Matti Vanhasen johtamana.


title: Einstürzende Neubauten

text: Einstürzende Neubauten (”Sortuvat uudisrakennukset”) on vuonna 1980 Länsi-Berliinissä perustettu industrialyhtye. Yhtyeen musiikkia on kuitenkin vaikea lokeroida, sillä sen äänimaailma koostuu tavanomaisten instrumenttien lisäksi erinäisistä itsetehdyistä soittimista ja muun muassa rakennustyökalujen äänistä. Yhtyeen alkupään tuotanto sivuaakin myös noise-musiikkia.


title: Einstürzende Neubauten

text: Yhtye on esiintynyt Suomessa kolme kertaa: vuonna 1984 Lepakossa, 24.4.2008 Tavastialla Helsingissä ja 2010 Tampereen Pakkahuoneella.


title: Run–D.M.C.

text: Run–D.M.C. oli yhdysvaltalainen hip hop -yhtye. Yhtyeen perustivat Joseph ”DJ Run” Simmons ja Darryl ”D.M.C.” McDaniels. Myöhemmin yhtyeeseen liittyi Jason ”Jam Master Jay” Mizell. Yhtye lakkautettiin Jam Master Jayn ampumisen jälkeen.


title: Run–D.M.C.

text: Run–D.M.C.:n ensimmäinen single oli nimeltään "It’s Like That" ja albumi "Run–D.M.C.". Vähän myöhemmin he julkaisivat kolmannen albuminsa, joka myi kultaa. Vuonna 1983 he tekivät levytyssopimuksen Profile Recordsin kanssa. Ensimmäisellä Yhdysvaltain kiertueellaan he olivat pukeutuneet tiukkoihin nahkahousuihin ja -takkeihin, Adidas-kenkiin (iltit irti) ja fedora-hattuihin.


title: Run–D.M.C.

text: Heidän nousunsa jatkui, kun he esiintyivät US Live Aid -konsertissa vuonna 1985 ja julkaisivat vuonna 1986 uuden levynsä "Raising Hell", joka myi yli kolme miljoonaa kappaletta ja oli sen ajan myydyin rap-albumi. Run–D.M.C. oli ensimmäinen, jolla oli koko kappale elektronista biittiä. He ottivat tyylin Afrika Bambaataan kappaleesta "Planet Rock". Run–D.M.C. on ensimmäinen rap-yhtye, joka on myynyt albumillaan platinaa ja multi-platinaa ja samalla ensimmäiset räppärit, jotka pääsivät "Rolling Stone" -lehteen. He olivat myös toinen rap-yhtye, joka pääsi tv-ohjelmaan American Bandstand (ensimmäinen oli Sugarhill Gang). Yksikään räppäri ei ollut ennemmin vieraillut televisio-ohjelmassa "Saturday Night Live". He olivat myös laulamassa WWE:n viidennessä WrestleManiassa.


title: Run–D.M.C.

text: Vuonna 1990 he julkaisivat uuden albumin nimeltä "Back From Hell". Albumilla oli kaksi singleä "Pause" ja "The Avenue". Vuonna 1993 yhtye julkaisi jo viidennen albuminsa, jonka nimi oli "Down With The King", joka nousi Billboard top 10 -listalle. Vuonna 1998 Jason Nevis remixasi kappaleet "It’s Like That" ja "It’s Tricky". Remix "It’s Like That" nousi ensimmäiselle sijalle Yhdysvaltain ja Yhdistyneen kuningaskunnan Billboard-listalla. Vuonna 1999 Run–D.M.C. teki sisääntulokappaleen WWE-joukkueelle D-Generation X.


title: Run–D.M.C.

text: Vuonna 1999 Artista Records osti Profile Recordsin, ja yhtye aloitti uuden albumin nauhoittamisen. Melkein kahdessa vuodessa albumista Crown Royal tuli valmis. Albumilla vierailivat Everlast, Nas, Fred Durst, Jermaine Dupri ja Sugar Ray. Vuonna 2002 Run–D.M.C. aloitti Girls of Summer -kiertueen Aerosmithin ja Kid Rockin kanssa. 30. lokakuuta vuonna 2002 Jam Master Jaytä ammuttiin levytysstudiossa, ja hän kuoli. Ampuja oli tuntematon. Aerosmith on yksi yhtyeistä, joka on luvannut maksaa Jam Master Jayn murhaajan löytäjälle palkkion. Vuonna 2004 Rolling Stone -lehti sijoitti Run–D.M.C.:n sadan kaikkien aikojen parhaimman artistin listalle sijalle 42.


title: Run–D.M.C.

text: Ensimmäinen sooloalbumi "Distortion" valmistui jo vuonna 2006. Albumin kappale ”Mind on The Road” pääsi videopeliin "Madden NFL 06". Vuonna 2005 MTV aloitti Runin elämästä kertovan tosi-TV-ohjelman "Run’s House". Run tekee edelleen D.M.C:n kanssa musiikkia, ja sen johdosta ilmestyi heidän paluusinglensä nimeltään ”Come 2Gether”.


title: Run–D.M.C.

text: D.M.C. julkaisi ensimmäisen sooloalbuminsa 14. maaliskuuta 2006. Albumin nimi on "Checks Thugs and Rock ’n’ Roll". D.M.C. tekee uutta albumia. Vieraina ovat Run, BDP, N.W.A, Kid Rock ja D.M.C.:n uusi yhtye Tha All-Stars, johon kuuluvat Nas, MC Ren, Jay-Z ja ensikertalainen Knock-Out. Hän itse tuottaa albumin.


title: Jean-François Millet

text: Jean-François Millet (4. lokakuuta 1814 Gréville – 20. tammikuuta 1875 Barbizon) oli ranskalainen realismin suurtekijä ja taidemaalari. Hänet tunnetaan erityisesti talonpoikaisaiheisista maalauksistaan. Hänen kuuluisimpia teoksiaan ovat "Tähkänpoimijat" ja "Iltakellot".


title: Jean-François Millet

text: Millet syntyi Gruchyn kylässä Grévillessä, Normandiassa. Hän työskenteli ensin maatilalla, mutta opiskeli taidetta Cherbourgissa ja muutti Pariisiin vuonna 1837. Kun Pariisin salonki hylkäsi hänen työnsä, Millet palasi Cherbourgiin vuonna 1840 ja alkoi maalata muotokuvia.


title: Jean-François Millet

text: Hän vetäytyi Barbizoniin vuonna 1849 maalaamaan usein runollisia talonpoikaisaiheita. "Tähkänpoimijat" aiheutti vuonna 1857 skandaalin Pariisin salongissa realistisella kuvauksellaan talonpoikien työn kovuudesta. Aihevalintojensa takia Milletin väitettiin olevan sosialisti.


title: Jean-François Millet

text: Milletin tuotanto on vaikuttanut myöhempiin taiteilijoihin kuten Claude Monet’hen, Vincent van Goghiin ja Camille Pissarroon. Hän kuoli Barbizonissa.


title: Euroopan valuuttayksikkö

text: Euroopan valuuttayksikkö eli ecu" (European Currency Unit, ECU) (valuuttatunnus ₠, ISO-koodi XEU) oli Euroopan yhteisöjen käyttämä laskennallinen valuutta ennen euroa. Se perustettiin 13. maaliskuuta 1979. Euro korvasi sen 1. tammikuuta 1999 suhteessa 1:1.


title: Euroopan valuuttayksikkö

text: Vaikka rahan nimi "ecu" on rahan virallisesta nimestä muodostettu akronyymi, oli écu myös vanha ranskalainen kolikko. Tästä syystä rahayksikön nimi vaihdettiin euroksi, sillä kansainvälisellä valuutalla ei haluttu olevan kansallisia juuria.


title: Euroopan valuuttayksikkö

text: Ecu oli puhdas tilivaluutta, eikä siitä ollut Euroopan keskuspankin liikkeelle laskemia seteleitä ja kolikoita. Tilivaluuttana ecu oli käytössä mm. Euroopan yhteisön talousarviossa ja EY:n rahoittamien kansainvälisten projektien kustannuslaskelmissa.


title: Euroopan valuuttayksikkö

text: Jotkut yksittäiset maat kuitenkin julkaisivat erikois- tai juhlarahoja, joissa oli sekä kansallisen valuutan tunnukset että ecu-merkintä. Näissä ecu-merkinnän voidaan katsoa olevan pelkkä koriste. Lisäksi monet yksityiset ja valtiolliset rahapajat valmistivat pelkällä ecu-merkinnällä varustettuja mitaleita, joilla ei ollut laillisen maksuvälineen asemaa missään maassa.


title: Tietotekniikan tutkimuslaitos

text: Tietotekniikan tutkimuslaitos HIIT () on Aalto-yliopiston ja Helsingin yliopiston yhteinen tutkimuslaitos.


title: Tietotekniikan tutkimuslaitos

text: HIITin tutkimus jakaantuu viiteen tutkimusohjelmaan, jotka suuntautuvat algoritmiseen data-analyysiin, laskennalliseen päättelyyn, hajautettuihin ja mobiileihin pilvijärjestelmiin, tulevaisuuden Internetiin ja verkostoyhteiskuntaan.


title: Tietotekniikan tutkimuslaitos

text: Tutkimuslaitoksella on tiloja Espoossa Otaniemessä sekä Helsingissä Kumpulassa. HIITiä johti 2010–2015 professori Samuel Kaski, jota seurasi vuonna 2015 professori Petri Myllymäki.


title: Purim

text: Purim (, "arvat") on juutalainen juhla, jossa muistellaan Persian juutalaisten pelastumista juonesta, jolla Kserkses-kuninkaan neuvonantaja Haman yritti tuhota heidät. Tapahtumat on kuvattu Vanhan testamentin Esterin kirjassa. Purimia vietetään adar-kuun 14. päivänä.


title: Purim

text: Purim on hyvin iloinen juhla, jolloin on lupa pitää hauskaa. Purimin viettoon kuuluu Esterin kirjan lukeminen synagogassa kaksi kertaa sekä lahjojen antaminen köyhille. Sen jälkeen vietetään purim-juhlaa, jota varten pukeudutaan usein naamiaisasuihin. Purim ei ole yhtä tärkeä juhla kuin Tooran määrittelemät pyhäpäivät. Siksi työnteko on yleensä sallittu.


title: Purim

text: Ester on juutalainen nuori nainen, joka kauneutensa ansiosta pääsee kuningas Kserkseen eli Ahasveroksen rakkaimmaksi puolisoksi ja kuningattareksi. Kuningas ei ole tietoinen Esterin syntyperästä. Esterin kasvatusisä Mordokai kieltäytyy kumartamasta korkea-arvoista Hamania selittäen olevansa juutalainen. Siksi Haman suuttuu ja tahtoo kostoksi surmata kaikki valtakunnan juutalaiset. Hän heittää "puria" eli arpaa valitakseen juutalaisten tuhoon sopivan päivän. Arpa osuu adar-kuun kolmanneksitoista päiväksi, ja Haman saa suunnitelmalleen kuninkaan hyväksynnän. Juutalaiset pelästyvät saatuaan tietää heitä uhkaavasta kohtalosta, ja Mordokai kehottaa Esteriä menemään kuninkaan luo armoa anelemaan.


title: Purim

text: Haman on niin raivoissaan Mordokaille tämän uppiniskaisuudesta, ettei malta odottaa määräpäivää ja pystyttää pihalleen hirsipuun Mordokaita varten. Järjestämissään pidoissa Ester anelee kuitenkin kuningasta säästämään kansansa hengen. Kuningas vihastuu Hamanille suuresti ja hirtättää tämän omaan hirsipuuhunsa. Juutalaisille annetaan myös oikeus puolustautua, jos joku nousee heitä vastaan määrättynä, koko valtakuntaan ilmoitettuna päivänä. Adar-kuun kolmantenatoista päivänä juutalaiset hyökkäävät vihollistensa kimppuun ja surmaavat heitä sadoittain. Esterin kirjan lopuksi Mordokai ja Ester määräävät adar-kuun neljännentoista päivän yleiseksi ilojuhlaksi, purimiksi.


title: Purim

text: Juutalainen päivä alkaa ja päättyy auringon laskiessa. Purimin vietto aloitetaankin synagogan iltajumalanpalveluksella, jossa luetaan Esterin kirja ("megila"). Purimina ilonpito on sallittua myös synagogassa. Joka kerta kun Haman tai joku hänen kymmenestä pojastaan mainitaan, seurakunta pitää meteliä räikillä, tömistämällä tai pöytää hakkaamalla. Mordokain ja Esterin nimiä tervehditään viheltämällä tai hurraamalla. Tämä käytäntö on peräisin 1200-luvun Ranskasta ja Saksasta ja on yleistynyt joistakin soraäänistä huolimatta.


title: Purim

text: Purimina rukouksetkin saatetaan lukea tavalla, joka minä muuna päivänä tahansa olisi pyhäinhäväistys. Seurakunta saattaa kilpailla siitä, kuka lukee rukoukset nopeimmin, tai niitä voidaan laulaa tunnetuilla maallisillakin sävelmillä. Monet juutalaiset pukeutuvat eläimiksi, iskelmätähdiksi tai Esterin kirjan henkilöiksi. Joissakin seurakunnissa niitä, jotka eivät sonnustaudu naamiaisasuun, odottaa rangaistus: heitä saatetaan ampua vesipyssyllä tai he joutuvat laulamaan laulun.


title: Purim

text: Esterin kirja luetaan toistamiseen seuraavana päivänä, varsinaisena purimina.


title: Purim

text: Esterin kirja käskee juutalaisten "pitää iloisia juhlia ja pitoja, lähettää toisilleen herkkuja ja antaa lahjoja köyhille" purimina. Siksi juutalaiset lähettävät toisilleen leivonnaisia ja lahjoittavat rahaa hyväntekeväisyyteen. Synagogissa järjestetään usein keräyksiä köyhien auttamiseksi.


title: Purim

text: Erityinen purim-ruoka ovat "homentashenit" eli "Hamantaschen" tai "Hamanohren" ("Hamanin taskut" tai "Hamanin korvat"). Ne ovat kolmikulmaisia, unikonsiemenillä, hedelmillä tai suklaalla täytettyjä leivonnaisia. Muodon arvellaan nimestä huolimatta kuvastavan Hamanin kolmikulmaista hattua. Purim on myös vuoden ainoa päivä, jolloin Talmud kehottaa juutalaisia olemaan humalassa. Tavoite on juoda niin paljon, ettei pysty erottamaan "kirottua Hamania" "siunatusta Mordokaista". Kehotuksesta on myös oltu huolestuneita, ja esimerkiksi rabbi Mooses Isserles varoitti juutalaisia ottamasta sitä liian kirjaimellisesti.


title: Purim

text: Purimina hulluttelu ja pilkanteko on viety niin pitkälle, että jonkinlaiseksi yleiseksi säännöksi on muodostunut "purimina kaikki on sallittua", jopa joidenkin Tooran lakien rikkominen. Miehet saattavat pukeutua naisten vaatteisiin tai päinvastoin. Perinteisistä rukoussävelmistä saatetaan laulaa humoristisia muunnelmia. Varsinkin lapset pitävät naamioitumisesta purimina. Suosittuja hahmoja ovat kuningas Kserkses, Ester, Mordokai, ilkeä Haman ja Esteriä edeltänyt Vasti-kuningatar.


title: Purim

text: Naamiaisasun tarkoitus on peittää juhlijan henkilöllisyys. Esterin kirjassa henkilöitä luullaan toisikseen: Ester ei paljasta olevansa juutalainen, ja Haman joutuu taluttamaan Mordokaita kunnianosoituksena hevosen selässä ympäri kaupunkia, koska kuninkaan kysyessä sopivaa tapaa palkita kuninkaalle palveluksen tehnyt mies Haman luuli tämän tarkoittavan häntä itseään. (Mordokai oli saanut vihiä eräästä kuningasta vastaan suunnatusta salajuonesta ja paljastanut sen, minkä vuoksi kuningas oli hänelle kiitollisuudenvelassa.) Jotkut selitysteokset väittävät Hamanin tyttären tehneen itsemurhan sen jälkeen, kun hän oli erehdyksessä kaatanut jäteastian sisällön isänsä päälle luullen tätä Mordokaiksi. Naamiaisten viettoa on selitetty myös sillä, että Jumalan nimeä ei kertaakaan mainita Esterin kirjassa. Siten Jumala oli "peittänyt kasvonsa" purimin ihmeen aikana, minkä muistoksi myös juutalaiset tekevät niin.


title: Purim

text: Tapa naamioitua purimina esiintyi ensi kerran Italian juutalaisten keskuudessa, ja siihen vaikuttivat ilmeisesti roomalaiset karnevaalit. Italiasta naamiaiset levisivät, ja vaikka jotkut opettajat suhtautuivat tähänkin tapaan ankarasti, heistä ei piitattu. Sitä noudattavat yhä kaikki juutalaisten lahkot ja yhtä hyvin ei-uskonnolliset kuin uskonnollisetkin juutalaiset. Varsinkin Israelissa järjestetään purim-kulkueita, joissa harjoitetaan erilaisia hullutuksia.


title: Purim

text: Adar-kuun 13. päivänä vietetään toisinaan Esterin paastoa. Se ei ole alun perin osa purim-juhlaa. Paastossa muistetaan sitä, kuinka juutalaiset paastosivat kolme päivää ennen kuin Ester meni kuninkaan luokse pyytääkseen tätä pelastamaan juutalaiset. Kuninkaan luo luvatta menemisestä oli säädetty kuolemanrangaistus, ellei kuningas osoittaisi tulijaa valtikallaan. Näin kuitenkin tapahtui, ja Ester pääsi esittämään toivomuksensa Kserkseelle.


title: Purim

text: Purimina on myös esitetty vitsikkäitä näytelmiä. 1700-luvulle mennessä Itä-Euroopassa purim-näytelmistä oli kehkeytynyt jiddišinkielisen teatterin edelläkävijöitä, joissa yhdisteltiin musiikkia ja tanssia. Näytelmät olivat usein satiireja Vanhan testamentin kertomuksista.


title: Purim

text: Toinen purimin perinne on Hamanin polttaminen. Italiassa juutalaiset järjestivät meluisia kulkueita, joiden lopuksi Hamania esittävä nukke juhlallisesti poltettiin. Frankfurt am Mainissa puolestaan oli tapana tehdä vahasta talo, Haman, tämän vaimo ja kaksi vartijaa. Kun lukija aloitti "megilan" lukemisen, talo kaikkine asukkaineen sytytettiin katselijoiden iloksi tuleen.


title: Purim

text: Heprealaisen kalenterin karkausvuosina adar-kuukausia onkin kaksi. Tällöin purimia vietetään toisena adar-kuuna. Vastaavaa ensimmäisen adar-kuun päivää kutsutaan nimellä "purim katan", pikku purim. Monilla juutalaisyhteisöillä on myös paikallisia purim-juhlia, jolloin juhlistetaan voittoa jostakin antisemitistisestä ryhmästä tai hallitsijasta. Frankfurtissa tällainen juhla on nimeltään "Purim Vintz". Jopa perheillä saattaa olla omia "purimeja" jostakin täpärästä tilanteesta, vainosta tai onnettomuudesta pelastumisen muistoksi.


title: Donna Summer

text: Donna Summer (oik. LaDonna Adrian Gaines, 31. joulukuuta 1948 Boston, Massachusetts − 17. toukokuuta 2012 Naples, Florida) oli yhdysvaltalainen poplaulaja, joka tunnettiin parhaiten 1970-luvulla julkaistuista diskohiteistään.


title: Donna Summer

text: Vuonna 1974 Summer lyöttäytyi yhteen tuottajien Giorgio Moroder ja Pete Bellotte kanssa tuottaakseen ensimmäisen soololevynsä. Summerin vuonna 1977 ilmestyneessä kappaleessa "I Feel Love" olivat ensimmäiset täysin syntetisaattoreilla luodut taustat, ja kappale olikin omiaan vaikuttamaan elektronisen musiikin kehitykseen. Siitä on myöhemmin useampikin yhtye tehnyt omia versioitaan, muun muassa suomalainen Kingston Wall.


title: Donna Summer

text: Summer oli harvinaisuus 1970-luvun diskopiireissä, sillä hänen uransa alkoi ennen diskobuumin alkua ja jatkui myös sen jälkeen 80-luvun alkuun.


title: Donna Summer

text: LP:tä olivat mm. " Love Trilogy", "Once Upon Time", "Four Seasons Of Love", "I Remember Yesterday".


title: Donna Summer

text: Donna Summerin uran suurin menestys oli tupla-albumi Bad Girls 1979, jonka myötä myös suurempi yleisö tavoitti hänet. Hittejä olivat mm. Barbra Streisandin kanssa laulettu duetto "Enough Is Enough", Bad Girls, "Try Me I Know We Can Make It".


title: Donna Summer

text: Uransa huipulla artisti totesi, että homous on syntiä. Tämän takia levyjä rikottiin ja poltettiin liikkeiden ulkopuolella ja ura lähti laskuun. Samanlaista nostetta ei hän koskaan enää saanut. Suurin yleisö, gay-yhteisö, oli hänet hylännyt konservatiivisten mielipiteidensä takia


title: Donna Summer

text: Summerin viimeisin hitti "This Time I Know It´s For Real" ilmestyi 1989 Stock Aitken Watermanin tuottamalla ja kirjoittamalla albumilla "Another Place And Time". Levy floppasi kansainvälisesti.


title: Donna Summer

text: Vuonna 1977 julkaistu "Love To Love You Babe" on yksi Summerin tunnetuimmista kappaleista.


title: Donna Summer

text: Summer kuoli 63-vuotiaana 17. toukokuuta 2012 taisteltuaan pitkään keuhkosyöpää vastaan.


title: Robert Capa

text: Robert Capa (oik. Endre Ernő Friedmann 22. lokakuuta 1913 Budapest, Itävalta-Unkari – 25. toukokuuta 1954 Thái Bình, Vietnam) oli unkarilainen kuvajournalisti ja yksi Magnum Photos -kuvatoimiston perustajista. Hän työskenteli kuvaajana viidessä sodassa: Espanjan sisällissodassa, Kiinan–Japanin sodassa, toisessa maailmansodassa, Israelin itsenäisyyssodassa ja Indokiinan sodassa.


title: Robert Capa

text: Uransa alkuvaiheessa Capa tunnettiin vielä sukunimellä Friedmann, mutta 1930-luvun alussa Pariisissa hän alkoi esiintyä yhdysvaltalaisena valokuvaajana nimeltään Robert Capa. Hän kehitti Capan hahmon kumppaninsa Gerda Taron kanssa. Capa lähti kuvaamaan Espanjan sisällissotaa, josta oli kiinnostunut myös poliittisista syistä. Sodassa hän otti yhden tunnetuimmista kuvistaan, ”Kaatuvan sotilaan”. Taron kuoleman jälkeen Capa jatkoi kuvaajana vielä neljässä sodassa. Hän oli mukana muun muassa Normandian maihinnousussa. Capan viimeinen työtehtävä oli Indokiinan sodassa, jossa hän kuoli astuttuaan maamiinaan.


title: Robert Capa

text: Vaikka Capa tunnetaan ensisijaisesti sotakuvaajana, hän otti myös muotokuvia useista tunnetuista henkilöistä, kuvitti muiden kirjoja ja kirjoitti John Steinbeckin kanssa matkakuvauksen "Matkalla Neuvostoliitossa".


title: Robert Capa

text: Endre Friedmann syntyi Budapestissä 22. lokakuuta 1913. Hänen vanhempansa olivat maallistuneita juutalaisia, jotka omistivat vaateliikkeen. Endren isä Dezső Friedmann oli syntynyt Transilvaniassa. Hän oli kierrellyt nuorukaisena useiden kuukausien ajan Euroopassa ja romantisoi vaellusaikaansa lopun elämäänsä. Endren äiti Julianna Henrietta Berkovits oli Itävalta-Unkarin syrjäseudulla kasvanut talonpojan tytär, joka oli aloittanut ompelijan työt jo 12-vuotiaana ja halusi säästää poikansa samalta kohtalolta. Vanhemmilla ei ollut keskenään juuri mitään yhteistä, ja he riitelivät usein. Kiistojen aiheena oli usein isän pakkomielteinen uhkapelaaminen. Endrellä oli kaksi veljeä, László ja Kornel. Äidillä ei ollut juuri aikaa lapsilleen, joten heidät kasvatti kotiopettajatar, joka opetti heille myös saksaa. Vanhin veljeksistä, László, kuoli vuonna 1935 reumakuumeeseen. Endren jalanjäljissä myös Kornelista tuli valokuvaaja, ja hän perusti International Center of Photographyn.


title: Robert Capa

text: Endre Friedmann aloitti vuonna 1923 lukion, mutta menestyi siellä keskitasoa heikommin. Teini-iässä hän kiinnostui Munkakör-nimisestä sosialistien, avantgardetaiteilijoiden, valokuvaajien ja intellektuellien ryhmästä ja osallistui moniin valtionhoitaja Horthyn vastaisiin mielenosoituksiin. Salainen poliisi pidätti hänet vuonna 1931 erään mielenosoituksen jälkeen, ja häntä pahoinpideltiin vankilassa.


title: Robert Capa

text: Friedmannin läheisimpiä nuoruudenystäviä oli Éva Besnyő, jonka perässä Friedmann lähti Berliiniin. Besnyő lähti Unkarista antisemitismin voimistumisen takia ja pääsi opiskelemaan valokuvausta Berliiniin kokeellisen valokuvauksen keskukseen. Budapestin juutalaisyhteisö lähetti lahjakkaita nuoria ulkomaille opiskelemaan, ja Friedmann sai apurahan Berliiniin. Apurahaa ei ollut tarkoitettu suoraan Berliiniin matkustamiseen, vaan hän siirtyi usean juutalaisen isäntäperheen kautta Prahaan, Wieniin, Dresdeniin ja lopulta Berliiniin, jonne hän saapui syyskuun 1931 alussa.


title: Robert Capa

text: Friedmann aloitti opiskelut Deutsche Hochschule für Politikissa, jonne otettiin juutalaisia opiskelijoita paljon mieluummin kuin unkarilaisiin yliopistoihin. Sukulaisten ja perheen rahalähetysten turvin Friedmann tuli ensimmäisten kuukausien ajan hyvin toimeen. Unkari ajautui kuitenkin muun maailman mukana 1930-luvun lamaan, ja Friedmannin vaatetusliike menetti asiakkaita. Friedmann pyysi Besnyőltä apua työn hankkimisessa, ja tämän kontaktien avulla Friedmann pääsi Dephot-kuvatoimistoon, jossa hän aloitti pimiöapulaisena.


title: Robert Capa

text: Friedmann keskeytti opinnot kesällä 1932, jolloin hän oli Dephotin valokuvaajien avustajana. Dephotin johtaja Simon Guttmann piti Friedmannista, joten hän lainasi tälle vanhan 35 mm:n Leica-kameran ja antoi tehtäväksi pieniä paikallistapahtumien kuvaustöitä. Ensimmäinen merkittävä tehtävä vei Friedmannin Kööpenhaminaan kuvaamaan Lev Trotskia. Ainoana kuvaajana Friedmann pääsi vain muutaman metrin päähän Trotskista, kun tämä piti puhetta urheilustadionilla. Friedmannin Trotskista ottamat kuvat eivät ole teknisesti täydellisiä, mutta niistä näkyy jo tietty läheisyys ja intensiteetti, joista Friedmann tuli myöhemmin tunnetuksi. Kuvat päätyivät Der Weltspiegel -lehteen, mutta Friedmannin heikko rahatilanne ei siitä kuitenkaan kohentunut.


title: Robert Capa

text: Berliinin poliittinen tilanne alkoi muuttua 1930-luvulla, kun Hitleristä tuli valtakunnankansleri. Friedmann päätti lähteä kaupungista vuonna 1933 ja otti yhteyttä samaan juutalaisjärjestöön, jonka ansiosta hän oli sinne päässyt. Hän pääsi pian Wieniin ja matkusti kesäkuussa 1933 edelleen Budapestiin, missä hän sai töitä Veres-matkatoimiston kuvaajana. Friedmann halusi kuitenkin pois Unkarista ja pääsi Pariisiin, minne tuhannet Unkarin juutalaiset olivat paenneet.


title: Robert Capa

text: Kuten muillakin pakolaisilla, Friedmannilla oli Pariisissa aluksi vaikeaa. Hän asui kuukausia ränsistyneissä hotelleissa, karkasi niistä maksamatta ja panttasi tavaroitaan saadakseen ruokaa. Friedman ja muut pakolaiset viettivät aikaansa kahviloissa. Hänen suosikkipaikkoihinsa kuului Montparnassella sijaitseva Café du Dôme, missä hän alkuvuodesta 1934 tutustui puolalaiseen valokuvaajaan David ”Chim” Seymouriin, joka esitteli hänet valokuvaaja Henri Cartier-Bressonille. Näiden politisoituneiden valokuvaajien joukkoon liittyi vielä Pierre Gassmann.


title: Robert Capa

text: Friedmann sai ensimmäisen toimeksiantonsa Pariisissa, kun kaupungissa käymässä ollut Simon Guttman kertoi, että sveitsiläinen vakuutusyhtiö tarvitsi mainoskuvia. Yhtä kuvaa varten piti etsiä nuori kaunis vaaleatukkainen tyttö ja kuvata tämä puistossa. Friedmann törmäsi eräänä päivänä Ruth Cerf -nimiseen tyttöön ja pyysi häntä malliksi, mutta Cerf ei uskaltanut tavata Friedmannia yksin vaan otti mukaansa ystävänsä Gerta Pohoryllen.


title: Robert Capa

text: Pariisissa Friedmann alkoi käyttää nimeä Robert Capa. Idea oli Pohoryllen, josta oli tullut Friedmannin manageri. Lehdet eivät olleet kiinnostuneet köyhän ja tuntemattoman Friedmannin kuvista, joten Friedmann ja Pohorylle keksivät uuden tarinan: kuvat oli ottanut rikas ja menestyvä yhdysvaltalainen valokuvaaja Robert Capa. Friedmannin oli määrä esittää Capan pimiötyöntekijää, ja Pohorylle esiintyi sihteerinä ja myyntiedustajana. Capa-nimen taustasta ei ole täyttä varmuutta, mutta sen malliksi on ehdotettu unkarin kielen sanaa ’cápa’ (”hai”) ja yhdysvaltalaista elokuvaohjaajaa Frank Capraa. Cápa oli Friedmannin lempinimi kouluaikana, ja se valittiin salanimeksi mahdollisesti siksi, että se muistutti Capran sukunimeä. Toimittaja John Herseyn mukaan Friedmann otti uuden roolin käyttöönsä kesällä 1936. Samaan aikaan Gerta Pohorylle muutti nimensä Gerda Taroksi. Juoni paljastui nopeasti, mutta Robert Capan nimi jäi käyttöön.


title: Robert Capa

text: André Kertészin kautta Capa sai kuulla työmahdollisuuksista, joita tarjosi toukokuussa 1936 vaalit voittanutta kansanrintamaa kannattava Vu-lehti. Vu tarvitsi avustajia, ja Capa sai päätoimittaja Lucien Vogelilta tehtäväksi kuvata Pariisin poliittisia tapahtumia. Kesällä Alliance-kuvatoimiston johtaja Maria Eisner palkkasi Capan toimistoon. Capa sai 1 100 frangia kuussa ja alkoi ensimmäisen kerran tulla toimeen omillaan. Eisner lähetti Capan muun muassa Verduniin kuvaamaan ensimmäisen maailmansodan verisimpiin kuuluneen Verdunin taistelun muistopäivää.


title: Robert Capa

text: Capa ja Taro päättivät lähteä Espanjaan, kun he saivat tietää kansallismielisten nousseen siellä kapinaan Francisco Francon johdolla. Capa arveli, että jokin tasavaltalaisiin myönteisesti suhtautuva lehti suostuisi lähettämään heidät Espanjaan. Vu-lehden Lucien Vogel lupasi lähettää heidät pienkoneella Barcelonaan ja lähti itse mukaan hankkimaan aineistoa. He lensivät Espanjaan elokuun alussa mutta joutuivat tekemään pakkolaskun pellolle Barcelonan lähellä. Capa ja Taro halusivat valokuvillaan tukea maailmanlaajuisesti Espanjan tasavaltaa ja antifasistista liikettä.


title: Robert Capa

text: Barcelonassa Capa ja Taro ottivat kuvia muun muassa yksiköstä, jossa oli pelkästään naisia, ja päärautatieasemalla he kuvasivat tuhansien sotilaiden lähdön Aragonin rintamalle. Elokuun lopulla he pyrkivät kuvaamaan taisteluita mutta joutuivat pettymään pariinkin otteeseen. He pääsivät seuraamaan taistelua vasta 5. syyskuuta lähellä Córdobaa Cerro Murianon kylässä. Tuona iltapäivänä Capan väitetään ottaneen Espanjan sisällissodan kuuluisimman kuvan, ”Kaatuvan sotilaan”, joka esittää kuolevaa tasavaltalaisarmeijan taistelijaa. Vu-lehti julkaisi sen 23. syyskuuta. Kuvan aitous on myöhemmin kiistetty, ja sitä on väitetty Capan lavastamaksi, mutta esimerkiksi elämäkerturi Richard Whelan pitää kuvaa aitona. Vaikka ”Kaatuvan sotilaan” aitoudesta on erimielisyyksiä, sen ansiosta Capasta tuli hetkessä tunnettu. Sotakuvia oli usein aiemmin julkaistu nimettöminä, mutta esimerkiksi jo saman vuoden joulukuussa Capaa kutsuttiin Regards-lehden etusivulla ”meidän Madridin-erikoislähettilääksemme”, ja joulukuussa 1938 brittiläisen Picture Postin yhdentoista sivun kuvareportaasin yhteydessä Capan sanottiin olevan ”maailman paras sotakuvaaja”.


title: Robert Capa

text: Capa ja Taro palasivat Pariisiin syyskuun lopussa, myivät kuvansa puoliväkisin kommunistisiin propagandalehtiin ja alkoivat suunnitella pian paluuta Espanjaan. Capa sai toimeksiannon ensin ja lähti marraskuussa yksin Madridiin. Hän otti Madridissa kuvia äideistä ja lapsista, ja hänen kuviaan sotaneuroosista kärsivistä naisista ilmestyi useiden maiden aikakauslehdissä. Yhdysvaltalainen Life-aikakauslehti käytti Capan kuviin kokonaisen aukeaman. Capa palasi joulukuussa Pariisiin mutta lähti taas vuoden 1937 alussa Espanjaan Taron kanssa. Tällä kertaa he kuvasivat pakolaistilannetta Andalusian rannikolla.


title: Robert Capa

text: Capa suostui toukokuussa 1937 kuvaamaan Time-Lifelle dokumenttielokuvasarjaa "The March of Time" (”Ajan kulku”). Hän kävi neuvotteluja Pariisissa ja palasi Espanjaan toukokuun lopussa. Hän ja Taro pyrkivät kuvaamaan tasavaltalaisten voittoa sekä filmille että still-kuviin. Capa päätyi lopulta järjestämään lavastettuja hyökkäyksiä, joita hän kuvasi elokuvasarjaa varten. "The March of Time" -elokuvien kohtausten lavastaminen ei ollut mitenkään epätavallista. Sen jälkeen Capa lähti viemään kuvamateriaalia Pariisiin Richard de Rochemontille ja jätti Taron nuoren kanadalaisen Ted Allanin suojelukseen. Taron piti palata 26. heinäkuuta Pariisiin mutta hän päättikin vielä mennä kuvaamaan Bruneteen. Taro ja Allan joutuivat sekasortoisen paon keskellä onnettomuuteen, ja Taro jäi lojalistien panssarivaunun alle ja kuoli vammoihinsa. Capa oli suunnitellut avioliittoa Taron kanssa, eikä hän koskaan toipunut täysin tämän kuolemasta. Hän jopa harkitsi lehtikuvaamisen lopettamista.


title: Robert Capa

text: Tammikuussa 1938 Capa sopi osallistumisesta dokumenttielokuvan "The 400 Million" tekemiseen Kiinassa. Capan piti ottaa still-kuvia ja toimia apulaiskuvaajana. Kuvausryhmään kuuluivat myös ohjaaja Joris Ivens ja kuvaaja John Fernhout. Ryhmä ei kuitenkaan päässyt kuvaamaan vapaasti, sillä kansallismielisten johtajan Tšiang Kai-šekin puoliso Soong Mei-ling ei päästänyt heitä tapaamaan Mao Zedongin kommunistijoukkoja. Matkansa rahoittamiseksi Capa oli sopinut kiinalaismielisen Life-lehden päätoimittajan Henry Lucen kanssa, että hän kirjoittaisi kansallismielisiä artikkeleita. Capa pääsi kuvaamaan myös Kiinan–Japanin sodan tapahtumia, ja erityisesti kuvat Hankoun pommituksista tulivat tunnetuiksi.


title: Robert Capa

text: Palattuaan Eurooppaan Capa työskenteli useiden lyhyiden toimeksiantojen parissa. Hän kuvasi muun muassa Biarritzin kaupungin orpoja, Ranskan ympäriajoa ja Antwerpenin ympäristön työväenluokkaa ja työttömiä. Vuonna 1940 Capa raportoi Meksikon presidentinvaaleja edeltäneistä poliittisista kokouksista ja väkivaltaisuuksista.


title: Robert Capa

text: Collier’s-lehti ilmoitti vuoden 1942 alussa haluavansa Capan kuvaamaan maihinnousua joko Ranskaan tai Pohjois-Afrikkaan. Hän ei kuitenkaan saanut heti valtakirjaa, joka olisi antanut oikeuden seurata sotatapahtumia Britannian ulkopuolella, ja siksi hän kuvasi Britanniassa muun muassa Gilfach Gochin hiiliteollisuusalueella Walesissa ja plastiikkakirurgian uusia menetelmiä. US Camera -lehti valitsi vuoden 1942 parhaimpien kuvien joukkoon Capan Walesissa ottaman kuvan, joka esittää kaivostyöläisiä palaamassa maan pinnalle.


title: Robert Capa

text: Yhdysvaltain maavoimat valtuutti Capan keväällä 1943 Algeriin kuvamaan yhdysvaltalaisjoukkoja Pohjois-Afrikassa. Hän käsitteli maaliskuussa 1943 Tunisiasta lähettämissään raporteissa muun muassa George S. Pattonin johtamia operaatioita ja saksalaisten häviötä El Guettarin taistelussa. Sen jälkeen Capa päätti levätä hetken ja sai Britannian konsulaatista lupakirjan, jonka avulla hän pääsi palaamaan Englantiin. Kesäkuun alussa alkanut loma päättyi heinäkuun alussa, kun Collier’s kutsui hänet takaisin New Yorkiin, sillä heidän sopimuksensa oli menossa umpeen 19. heinäkuuta. Capa otti heti yhteyttä Lifeen ja toivoi, että lehti palkkaisi hänet. Lifestä ei ollut kuulunut määräaikaan mennessä mitään, mutta Capa lähti silti Yhdysvaltojen joukkojen mukana Sisiliaan. Päätös oli siinä mielessä riski, että ilman akkreditointia toimineet kirjeenvaihtajat voitiin lähettää sotaoikeuteen.


title: Robert Capa

text: Sisiliassa Capa oli paikalla, kun Palermo antautui 22. heinäkuuta, ja seurasi 16:nnen jalkaväkirykmentin etenemistä Sperlingaan ja kohti Nicosiaa. Capa raportoi myös muun muassa viikon kestäneestä Troinan taistelusta. Troinassa hän sai myös kuulla olevansa virallisesti Lifen palveluksessa. Capa seurasi rintamaa 1. lokakuuta vallattuun Napoliin saakka, ja 22. tammikuuta 1944 hän oli mukana Anzion maihinnousussa. Maihinnoususta oli vain vähän kerrottavaa, mutta pian saksalaiset pommikoneet alkoivat pommittaa Anziota. Capa oli muiden toimittajien kanssa pommitusten ajan suojassa merenrantahuvilan kellarissa. Hän sai helmikuun lopulla käskyn palata Lontooseen, minne hän saapui huhtikuun alussa.


title: Robert Capa

text: Normandian maihinnousuun Capa lähti 4. kesäkuuta 1944 "Samuel Chase" -nimisellä kuljetusaluksella. Hän saapui yhdysvaltalaisten maihinnousualueelle Omaha Beachille, jossa liittoutuneiden joukot kohtasivat voimakkainta vastarintaa. Capa rantautui E-komppanian mukana yhdessä ensimmäisistä iskujoukoista ja otti ensimmäiset kuvansa vyötäröön asti ulottuvassa kylmässä merivedessä. Rannalle päästyään hän kuvasi haavoittuneita ja kaatuneita. Capa otti hyökkäyksen aikana satoja kuvia, ja ne lähetettiin nopeasti Lifen Lontoon-toimistoon. Rannalla Capa yritti kaivaa itselleen poteroa, mutta hän osui heti kivikkoon ja luopui yrityksestä. Hän päätti ottaa nopeasti kuvia ja palata sen jälkeen maihinnousualukselle. Capa kertoi käyttäneensä filminsä puolessatoista tunnissa ja kahlanneensa sitten 50 metriä alukselle. Capa palasi Englantiin 7. kesäkuuta ja antoi filminsä kuriirille. Lifen toimisto sai filmin myöhään illalla, ja henkilökunta alkoi nopeasti kehittää kuvia, mutta työvirheen vuoksi kolme neljästä rullasta meni kokonaan pilalle. Capan ottamista kuvista vain 11 säilyi käyttökelpoisina, ja ne ilmestyivät Lifessä 19. kesäkuuta. Lifessa julkaistujen kuvien laatu mainittiin hiukan epätarkaksi, ”slightly out of focus”, mitä Capa käytti myöhemmin muistelmiensa nimenä.


title: Robert Capa

text:
Capa palasi Omaha-rannalle kaksi päivää maihinnousun jälkeen ja kuvasi rantaa vielä kerran ennen saapumistaan Bayeux'ssa sijainneeseen lehdistöleiriin. Kesällä 1944 hän seurasi eteneviä yhdysvaltalaisjoukkoja Normandiassa, ja taistelujen lisäksi hän kuvasi vapautettuja kaupunkeja, onnellisia ranskalaisia ja vangittuja saksalaissotilaita. Hän oli paikalla myös Chartresissa, jossa hän otti yhden sodan voimakkaimmista kuvasarjoista. Se esittää saksalaissotilaalle lapsen synnyttäneen nuoren naisen nöyryyttämistä. Väkijoukon pilkatessa nainen joutui marssimaan lapsi sylissä kaupungin läpi. Capa kävi Lontoossa heinäkuun puolivälissä ja palasi Ranskaan kuun lopulla, jolloin meneillään oli toimittajien ”kilpajuoksu” Pariisiin. Capa oli Pariisissa ensimmäisten joukossa 25. elokuuta ja otti seuraavana päivänä kuvia Charles de Gaullen voitonmarssista.
Saksalaiset aloittivat 16. joulukuuta Ardennien taistelun, ja juuri ennen joulua Capa sai tehtäväkseen kuvata kenraali Pattonin joukkojen yrityksen vapauttaa Bastogne. Vuoden 1945 alussa Capa vietti useita viikkoja lomalla, mutta 24. maaliskuuta hän oli mukana Yhdysvaltain 17. laskuvarjodivisioonan joukoissa hyppäämässä vihollislinjojen taakse. Ennen liittymistään divisioonaan Capa oli keskustellut vanhan ystävänsä Pierre Gassmanin kanssa osuustoiminnallisen kuvatoimiston perustamisesta. Hän suunnitteli myös ”Chim” Seymourin ja Henri Cartier-Bressonin kutsumista siihen.


title: Robert Capa

text: Liittoutuneiden edetessä Saksaan monet toimittajat halusivat selostaa keskitysleirien vapauttamista. Capa ei liittynyt heihin vaan halusi olla paikalla Gerda Taron kotikaupungin Leipzigin valtauksessa. Leipzigissä Capa otti viimeiset taistelukuvansa toisessa maailmansodassa. Hän kuvasi erään kerrostalon parvekkeella kersanttia, joka oli panemassa konekivääriä asemiin, mutta sai surmansa tarkka-ampujan luodista. Capa muisteli sodan jälkeen antamassaan haastattelussa kuvan olleen uransa järkyttävin, sillä se kertoi sodan turhuudesta. Kuva kaatuneesta sotilaasta ehti sanomalehtiin vasta rauhan saavuttua. Capa kuvasi elokuussa kahden viikon ajan raunioitunutta Berliiniä ja palasi syyskuussa tallentamaan Berliinin synagogan ensimmäistä uskonnollista tilaisuutta sitten vuoden 1938.


title: Robert Capa

text: Capa tapasi Pariisissa kesäkuussa 1945 näyttelijä Ingrid Bergmanin, jonka kanssa hän aloitti kaksi vuotta kestäneen suhteen. Bergmanin kehotuksesta Capa päätti muuttaa Hollywoodiin, mutta hän ei viihtynyt siellä kuin muutaman kuukauden. Capasta tuli vuonna 1946 Yhdysvaltain kansalainen. Yhdysvalloissa hän myös kirjoitti sotamuistelmiaan, joiden pohjalta oli tarkoitus tehdä elokuvakäsikirjoitus. Muistelmakirja "Sotakuvaaja" ilmestyi keväällä 1947. Capa otti muistelmissaan taiteilijan vapauksia ja muutti todellisten tapahtumien yksityiskohtia elokuvallisen viihdyttävyyden takia.


title: Robert Capa

text: New Yorkissa Capa tutustui kirjailija John Steinbeckiin, ja he päättivät tehdä yhdessä jutun tavallisista neuvostoliittolaisista. Steinbeck oli suosittu Neuvostoliitossa ja onnistui saamaan heille kuvausluvan. He joutuivat kuitenkin lykkäämään lähtöä, kun Steinbeck vuonna 1947 loukkasi polvensa. Tällä välin Capa oli perustamassa kuvatoimistoa, josta oli puhunut jo sodan aikana. Hän oli ollut jo vuodesta 1945 aktiivinen Yhdysvaltojen lehtikuvaajien yhdistyksessä ja vaatinut, että freelancerien pitäisi saada suoja heitä hyväkseen käyttäviä yrityksiä vastaan. Lisäksi Capa vaati valokuvaajille tekijänoikeuksia ja mahdollisuutta päättää, missä yhteydessä heidän kuviaan julkaistaan. Capa järjesti huhtikuun puolivälissä New Yorkin Modernin taiteen museossa lounaan, jonka aikana päätettiin Magnumiksi nimetyn osuuskunnan perustamisesta.


title: Robert Capa

text: Capa ja Steinbeck lähtivät Neuvostoliittoon heinäkuussa 1947 ja kävivät muun muassa Moskovassa, Tbilisissä ja Kiovassa. He eivät pystyneet toimimaan vapaasti, sillä heitä valvotiin jatkuvasti, mutta Capa pystyi silti ottamaan matkan aikana melkein 4 000 kuvaa. Capan ja Steinbeckin matkakuvaus "Matkalla Neuvostoliitossa" julkaistiin 1947. Elämäkerturi Alex Kershaw kutsuu teosta Capan uran aallonpohjaksi, sillä hänen kuvansa olivat ”epäkiinnostavia ja omituisen latteita”. Vaikka Capan ja Steinbeckin yhteistyö oli ollut pettymys, se oli toisaalta Capan uran tuottoisin hanke. Hän tapasi lokakuussa 1947 Ladies’ Home Journalin John Morrisin, joka kiinnostui kuvista, pyysi Capalta värikuvia ja löysi niiden joukosta lehteensä sopivan kansikuvan. Morris esitteli kuvan työnantajilleen ja taivutteli heidät maksamaan Capalle 20 000 dollaria kuvien ensijulkaisuoikeudesta.


title: Robert Capa

text: Capa kuvasi Israelin itsenäisyysjulistusta Tel Avivissa 14. toukokuuta 1948 ja sen jälkeen israelilaisten ja arabien taisteluita Negevin autiomaassa. Hän oli Israelin itsenäisyyssodan aikana useasti hengenvaarassa ja haavoittuikin lievästi. Capan merkittävimmät raportit kertoivat Jerusalemin taisteluista. Hän vakuuttui nuorten juutalaissotilaiden määrätietoisuudesta ja innosta, jotka muistuttivat häntä Espanjan sisällissodasta.


title: Robert Capa

text: Palattuaan Israelista Capa lähti kiertomatkalle Itä-Eurooppaan Overseas News Agencyn pääkirjeenvaihtajan Theodore Whiten kanssa. He kävivät Puolassa, Tšekkoslovakiassa ja Unkarissa, ja Capa otti kuvia ihmisistä, jotka kärsivät yhä sodan jälkeen. Hän kuvasi muun muassa Varsovan geton raunioilla, Auschwitzissa ja Budapestissa. Kuuden viikon mittaisesta Budapestin-vierailustaan Capa kirjoitti myös artikkelin yhdysvaltalaiseen Holiday-matkailulehteen.


title: Robert Capa

text: Toimittaja Irwin Shaw aikoi selostaa tammikuussa 1949 päättyneen Israelin sisällissodan jälkeistä tilannetta The New Yorker -lehdelle, ja hän suostutteli Capan mukaan tekemään "Report on Israel" -nimistä kirjaa. Capa keskittyi uudisasukkaiden kurjaan tilaan ja yhteiskunnan yhtenäistämiseen. Hän vieraili useasti pakolaisleireillä, joihin tuli jatkuvasti uusia holokaustista selvinneitä Euroopan juutalaisia. Capan kuvilla kuvitettu "Report on Israel" julkaistiin seuraavana vuonna.


title: Robert Capa

text: Capa keskittyi 1950-luvun alussa Magnum-kuvatoimiston toimitusjohtajan tehtäviin. Hän käytti paljon aikaa toimiston talouteen ja palkkasi useita nuoria valokuvaajia. Capa vietti melko huoletonta elämää ja teki matka-artikkeleita muun muassa Norjasta, Deauvillestä, Biarritzista ja Alppien hiihtokohteista. Capa ei kuitenkaan pystynyt vuoden 1953 aikana matkustamaan useaan kuukauteen, sillä Yhdysvaltojen viranomaiset takavarikoivat hänen passinsa kommunismisyytösten takia.


title: Robert Capa

text: Capa sai helmikuun alussa 1954 japanilaiselta kustannusalan monialayhtiöltä Mainichi Pressilta kutsun tulla valokuvaamaan Japania. Yritys lupasi hyvän palkkion ja uudet, japanilaisvalmisteiset kamerat. Capa saapui Japaniin huhtikuussa 1954. Hän kuvasi kuusi viikkoa kestäneen matkansa aikana erityisesti lapsia, mutta myös vapunpäivän juhlintaa Tokiossa ja monia buddhalaistemppeleitä. Capa joutui keskeyttämään Japanin-kiertueensa, kun Life-lehti pyysi häntä Indokiinan sotaan Howard Sochurekin tilalle. Sochurek oli lähdössä perhesyistä myönnetylle lomalle, ja Lifen Ed Thompson pyysi häntä menemään tapaamaan ensin Capaa Tokioon. Capalle luvattiin tehtävästä hyvä palkkio ja vakuutus Lloyd’silta. Hän oli ensin vastahakoinen, mutta päätti kuitenkin suostua. Syytä päätökseen ei tiedetä.


title: Robert Capa

text: Capa saapui Hanoihin toukokuun alussa ja matkusti sen jälkeen Luang Prabangiin kuvaamaan kaupunkia ja Việt Minhin vapauttamia haavoittuneita ranskalaissotilaita. Capa vietti myös päivän Nam Địnhin kaupungissa valmistelemassa ja keräämässä tietoa Punaisenjoen suistoalueen sotatilannetta käsittelevään raporttiin.


title: Robert Capa

text: Capa liittyi 25. toukokuuta Time-lehden John Mecklinin kanssa ryhmään, jonka tarkoituksena oli tuhota kaksi Punaisenjoen suistossa sijaitsevaa pientä etuvartioasemaa. Ranskalaisten saattue joutui pysähtymään useita kertoja tiesulkujen ja tulituksen takia. Erään pysähdyksen aikana Capa päätti ottaa kuvia korkeassa heinikossa etenevästä joukosta. Lähtiessään ylittämään tien ja penkereen välistä aluetta hän astui maamiinaan. Capan vasen jalka silpoutui, ja hän sai pahan haavan rintaansa. Muutaman minuutin päästä paikalle saapui ranskalainen lääkintämies, joka totesi tilanteen toivottomaksi. Capa nostettiin kuitenkin paareilla ambulanssiin ja vietiin läheiseen kaupunkiin, jossa vietnamilaislääkäri totesi hänet kuolleeksi.


title: Robert Capa

text: Capa kuljetettiin arkussa Hanoihin, jossa pidettiin muistojumalanpalvelus, ja hänet haudattiin väliaikaiseen hautaan. Magnum-kuvatoimiston John G. Morris avusti Robert Capan äitiä Juliaa ja veljeä Cornellia hautauksessa. Morrisin mukaan Julia ei pystynyt tekemään päätöstä poikansa lopullisesta hautapaikasta. Ensin suunniteltiin Pariisin Père-Lachaisen hautausmaata, mutta kveekariksi kääntynyt Morris ehdotti kveekarihautausmaata, ja Julia hyväksyi ehdotuksen. Robert Capan muistotilaisuus pidettiin tunnin ajomatkan päässä New Yorkista Purchasen rukoushuoneella, ja kaksi viikkoa myöhemmin hänet haudattiin Amwalkiin, 50 kilometriä Purchasen pohjoispuolelle.


title: Robert Capa

text: Pariisissa toisensa tavanneet Capa ja Gerda Taro olivat työtovereita, mutta myös rakastavaisia. He tutustuivat syyskuussa 1934 ja rakastuivat seuraavana kesänä lomamatkalla Sainte-Margueriten saarella Etelä-Ranskassa. Suhde alkoi hiipua vuoden 1937 alussa. Capa kosi Taroa kuitenkin maaliskuussa 1937, mutta Taro hylkäsi kosinnan. Heidän ystävänsä Ruth Cerfin mukaan Taro oli sitoutunut niin vahvasti Espanjan sisällissotaan, ettei hänen mielestään ”avioliitto tullut kyseeseen” ennen kuin fasistit on lyöty. Lisäksi Taro oli ”moniavioinen”, ja avioliitto oli hänelle pelkästään taloudellinen kysymys. Capa rakasti Taroa kuitenkin edelleen, ja hän murtui täysin kuullessaan heinäkuussa 1937 Taron kuolleen. Capa tunsi syyllisyyttä, koska hän oli jättänyt Taron Espanjaan lähtiessään itse Ranskaan. Taron kuoleman jälkeen Capa harkitsi myös lehtikuvaamisen lopettamista.


title: Robert Capa

text: Capa tunnettiin koko elämänsä naistenmiehenä, eikä hän koskaan mennyt naimisiin. Taron jälkeen hänellä oli suhde muun muassa Elaine Justinin ja näyttelijä Ingrid Bergmanin kanssa. Justinin Capa tapasi toisen maailmansodan aikana hieman ennen lähtöään Pohjois-Amerikkaan. Justin oli vielä silloin naimisissa Britannian ilmavoimien lentäjän kanssa. Capa alkoi kutsua Justinia pian lempinimellä ”Pinky”. Justin halusi sodan aikana mennä naimisiin Capan kanssa, mutta Capa pyysi häntä odottamaan sodan loppuun. Justin jätti Capan sodan aikana ja meni naimisiin erään tiedotusupseerin kanssa.


title: Robert Capa

text: Ingrid Bergmanin Capa tapasi kesäkuussa 1945. Bergman kertoo omaelämäkerrassaan suhteestaan Capaan pidättyvästi. Bergmanin ura oli suhteen aikana lievissä vaikeuksissa, ja hänellä oli samaan aikaan kaksi muutakin suhdetta. Suhde Capaan oli kuitenkin Bergmanille tärkein, ja hän myönsi rakastuneensa Capaan. Sekä Bergmanin että Capan elämäkerturit ovat huomauttaneet, että Capa muistutti ulkonäöltään Ingrid Bergmanin isää, boheemia studiovalokuvaajaa Justus Bergmania. Capa seurasi Bergmania Pohjois-Amerikkaan. Heidän suhteensa päättyi vuonna 1947. Bergman olisi halunnut mennä naimisiinkin, mutta Capa ilmoitti hänelle, ettei ole ”naimisiin menevää tyyppiä”.


title: Robert Capa

text: Capa oli yksi kuvajournalismin kukoistuskauden merkittävimmistä valokuvaajista. Sanomalehdet ja aikakauslehdet alkoivat 1920-luvulla painotekniikan kehittymisen ansiosta käyttää entistä enemmän valokuvia, minkä seurauksena dokumentaarikuvaus ja kuvareportaasit saivat suosiota. Capan persoonallisuus ja henkilökohtainen vakaumus vaikuttivat selvästi kuvajournalismiin. Hän ei pyrkinyt vain kuvittamaan uutisia vaan etsi dramaattisista tapahtumista tunnusomaisia piirteitä, joiden avulla hän halusi esittää ihmisten persoonaa vaikeissa olosuhteissa.


title: Robert Capa

text: Capa tuli tunnetuksi rohkeudestaan, ja hänen kuviaan julkaisseet lehdet käyttivät sitä hyväksi mainonnassa. Life-lehdessä kehuttiin, että Capa vie kameransa syvemmälle sotatapahtumiin kuin kukaan muu aiemmin, ja Regadsissa häntä kutsuttiin ”pelottomaksi”. Capan ansiosta rintamakuvaajia ei enää pidetty jonkinlaisina sotilasvirkamiehinä eivätkä kuvaajat olleet enää rintamalla osana joukkoja.


title: Robert Capa

text: Capan työtä on muistettu monin tavoin, ja hänen kuolemansa jälkeisenä päivänä Ranskan asevoimat myönsi hänelle sotilaskunniamerkki Croix de Guerren. Overseas Press Club ja Life-lehti ovat vuodesta 1955 lähtien myöntäneet Robert Capa Gold Medalin kuvajournalistille, joka osoittaa työssään ulkomailla poikkeuksellista rohkeutta. Robert Capan veli Cornell Capa perusti vuonna 1966 veljensä muistolle International Fund for Concerned Photography -rahaston. Siitä kehittyi kahdeksassa vuodessa International Center of Photography. Valokuvauksen kansainväliseen kunniagalleriaan Capa hyväksyttiin vuonna 1976. Kun Capan syntymästä tuli vuonna 2013 kuluneeksi sata vuotta, Unkarissa julkaistiin hänen kunniakseen postimerkki ja 5 000 forintin arvoinen kolikko.


title: Robert Capa

text: Capan sotakuvat ovat yleensä mustavalkoisia, sillä mustavalkofilmiä sai huomattavasti helpommin ja se pystyttiin kehittämään nopeammin. Capan kuvia luonnehtii läheisyys, ja koko uransa ajan hän työskenteli ilmaisemansa periaatteensa mukaan: ”jos kuvasi eivät ole tarpeeksi hyviä, et ole tarpeeksi lähellä”. Capan toinen ohjenuora koski ihmisistä välittämistä, ja hän pyrki kuvillaan antamaan sodalle kasvot. Hänen dokumentaariset sotakuvansa keskittyvätkin usein ihmisiin ja heidän arkeensa eivätkä esimerkiksi fyysiseen kärsimykseen, taisteluihin tai kuolemaan. Capan elämäkerturin Richard Whelanin mukaan Capan sekä siviilejä että sotilaita esittävät kuvat olivat intiimejä, välittömiä, myötätuntoisia ja empaattisia.


title: Robert Capa

text:
Capan mustavalkoiset sotakuvat ovat usein olleet eniten esillä Capaa käsittelevissä kirjoissa ja näyttelyissä, mutta Capa kuvasi myös paljon värivalokuvia. Ensimmäiset värikuvansa hän otti vuonna 1938, muutama vuosi sen jälkeen, kun Kodak oli esitellyt ensimmäisen laajamittaiseen käyttöön tulleen värifilmin Kodachromen. Säännöllisesti Capa alkoi käyttää värifilmiä kuitenkin vasta vuoden 1941 jälkeen. Toisen maailmansodan jälkeen Capa ei asettanut kumpaakaan filmiä etusijalle, vaikka monet kuvaajat ja julkaisijat eivät vielä arvostaneet värikuvia. Hänellä oli aina kaksi kameraa: toisella hän otti mustavalkoisia ja toisella värikuvia. Capa käytti uransa alussa Leican 35 millimetrin kameraa, jolla hän kuvasi muun muassa Espanjan sisällissodassa. Pienikokoinen Leican kamera helpotti kuvaajan liikkumista ja antoi mahdollisuuden toimia vaarallisissa tilanteissa.
Vaikka Capa tunnetaan erityisesti sotakuvistaan, hän otti runsaasti muitakin kuvia, kuten muotokuvia julkisuuden henkilöistä. Capan tunnettuja muotokuvia ovat esimerkiksi Golfe-Juanissa valokuvattu Françoise Gilot’ta seuraava ja rantavarjoa kantava Pablo Picasso, ikääntyvä Henri Matisse piirtämässä studiossaan ja Ingrid Bergman elokuvan "Kohtalon avain" kuvauksissa. Lisäksi Capa otti muotokuvia muun muassa Humphrey Bogartista, Orson Wellesista ja John Hustonista. Capa otti myös matkakuvia Euroopan muodikkaista hiihtokeskuksista Sveitsistä, Itävallasta ja Ranskan Alpeilta sekä Ranskan tyylikkäistä lomakeskuksista Biarritzista ja Deauvillestä. Matkakuvia Capa otti erityisesti Holiday-lehteen. Hän kokeili myös muotivalokuvausta.


title: Robert Capa

text: Capan kuoleman jälkeen valokuvahistorioitsijat ja elämäkerrankirjoittajat väheksyivät hänen suurta värikuvien kokoelmaansa, jossa on muun muassa muotikuvia ja Hollywoodin tilaustöitä. Vasta alkuvuodesta 2014 nähtiin New Yorkissa näyttely ”Capa in Color”, jonka tarkoituksena oli korjata tämä vääristymä. Näyttelyssä oli 125 kuvaa, joista useat olivat esillä ensimmäistä kertaa tai nähtävissä lähes 70 vuoden jälkeen. Näyttelyn järjestäjä International Center of Photography arvioi, että sillä on yli 4 200 Capan värivalokuvaa, joista suurin osa ei ole ollut esillä.


title: Robert Capa

text: Capa oli poliittisesti aktiivinen, ja hän joutui jo nuorena lähtemään Miklós Horthyn aikaisesta Unkarista vasemmistolaisten aatteidensa takia. Capaan vaikuttivat erityisesti avantgardetaiteilija Lajos Kassákin antiautoritaristiset, antifasistiset, työväenluokkaa tukevat, egalitaristiset ja pasifistiset ajatukset. Capa löysi 1930-luvulla Pariisista hengenheimolaisia, ja hän kannatti kansanrintamaa, jonka toimintaa pääsi myös kuvaamaan laajasti. Espanjan sisällissota oli Capalle ja Tarolle ensimmäinen mahdollisuus taistella kameroin totalitarismia vastaan. Capa ei ollut ainoa nuori länsimaalainen, joka liittyi vapaaehtoisena sotaan Francoa vastaan: samaan joukkoon kuuluivat esimerkiksi George Orwell ja André Malraux. Capan vuonna 1938 sisällissodasta julkaisema "Death in the Making" oli enemmän kuin kuvakirja. Sen tarkoituksena oli saada lukijansa tuntemaan solidaarisuutta Espanjan kansaa ja sen tarpeita kohtaan.


title: Robert Capa

text: Espanjan sisällissodasta tuli Capalle eräänlainen vertailukohta, ja myöhemmissäkin sodissa hän valitsi selkeästi puolensa. Capa kuvasi uransa aikana muun muassa Kiinan taistelua japanilaisia vastaan, Euroopan taistelua natsismia vastaan ja Israelin taistelua arabeja vastaan. Jos hän ei pystynyt valitsemaan puoltaan, hän ei halunnut edes osallistua konflikteihin, kuten esimerkiksi Korean sotaan. Käytännössä ainoa poikkeus oli Capan viimeiseksi sodaksi jäänyt Indokiinan sota, jota kohtaan hänellä ei ollut suuria tuntemuksia. Capan ystävät ihmettelivätkin, miksi hän lähti kuvaamaan sitä.


title: Robert Capa

text: Capa ei ollut jyrkkä pasifisti, sillä hänen mielestään sota oli joskus tarpeellinen ja ihminen voi tuntea ylpeyttä puolustautumisesta tai jonkin asian puolesta taistelemisesta. Sotaa ei kuitenkaan pitänyt tavoitella, vaan se oli seurausta politiikan epäonnistumisesta. Silti sota myös kiehtoi Capaa, ja hän kirjoittikin, että ”sotakirjeenvaihtajalle taistelusta pois jääminen on sama kuin viisi vuotta Sing Singissä istunut vanki kieltäytyisi treffeistä Lana Turnerin kanssa”. Toisaalta toisen maailmansodan jälkeen Capa toivoi, että hänestä tulisi työtön sotavalokuvaaja.


title: Sekstantti

text: Sekstantti on vesi- tai ilma-aluksen astronomisessa navigoinnissa käytettävä optinen laite, jota käytetään määritettäessä aluksen paikka suhteessa taivaankappaleeseen: planeettoihin, tähtiin, aurinkoon tai kuuhun.


title: Sekstantti

text: Sekstantti on laite, jolla voidaan hyvin tarkasti mitata kulmia. Tähtitieteelliseen paikanmääritykseen sisältyy yleensä taivaankappaleen korkeuden mittaaminen. Korkeudella ymmärretään havaintopaikasta horisonttiin ja taivaankappaleeseen piirrettyjen puolisuorien välistä kulmaa. Vertaamalla korkeusmittausta merenkulun taulukoista ilmenevään taivaankappaleen todelliseen korkeuteen saadaan selville suora, jonka kohdalla alus sijaitsee. Kahden tai useamman tällaisen suoran määrittämisellä voidaan määrittää aluksen sijainti.


title: Sekstantti

text: Suurin kulma, joka sekstantilla voidaan mitata, on 120 astetta. Taivaankappaleen korkeusmittauksiin riittää varhaisemman kulmamittauslaitteen oktantin suurin mittauskulma 90 astetta. Kuun ja tähtien välisen kulman mittaamiseen perustuvan paikannusmenetelmän käyttöön tarvitaan kuitenkin sekstantin ulottuvuuksia.


title: Sekstantti

text: Sekstantin rungossa on liikkuva peili (alidadi), joka on kiinnitetty kulma-asteikkoon, sekä kiinteä puoliläpäisevä peili, joka heijastaa kohteen suoraan riippumatta asetetusta kulmasta. Mittaus tapahtuu siten, että haluttu taivaankappale tähdätään okulaariin näkyviin. Tämän jälkeen säätämällä liikkuvaa peiliä kappale "pudotetaan" horisontin (merenpinnan) tasolle. Tämän jälkeen voidaan kulma-asteikolta sekstantin sivulta lukea kulma horisontin ja taivaankappaleen välillä. Kulma voidaan hienosäätää noonioasteikon kautta.


title: Sekstantti

text: Merenkulun taulukot perustuvat päiväntasaajan määrittämän tason ja maan keskipisteestä taivaankappaleen kautta vedetyn puolisuoran väliseen kulmaan, joka on eri kulma kuin sekstantilla mitattava korkeuskulma. Tämän takia sekstantin näyttämää joudutaan usealla tavalla korjaamaan ennen kuin se on hyödyllinen. Hyvälaatuisella sekstantilla päästään käytännössä noin 0,1 kulmaminuutin mittaustarkkuuteen. Mittaustarkkuus on kuitenkin eri asia kuin paikannustarkkuus eikä paikannuksen virhe ole suorassa suhteessa mittausvirheeseen. Harjaantunut navigoija kykenee sekstanttipohjaisilla menetelmillä pääsemään muutaman meripeninkulman paikannustarkkuuteen.


title: Dan Cloutier

text: Dan Cloutier (s. 22. huhtikuuta 1976 Mont-Laurier, Québec, Kanada) on kanadalainen entinen jääkiekkomaalivahti.


title: Dan Cloutier

text: Cloutier pelasi kaudet 1992–1996 OHL-juniorisarjassa. Hän aloitti Sault Ste. Marie Greyhoundsissa, jonka torjui ensimmäisellä kaudellaan koko Kanadan juniorijääkiekkojärjestelmän, CHL:n mestariksi (Memorial Cup). NHL-joukkue New York Rangers varasi Cloutierin tapahtuman 26. varauksena. Sault Ste. Marie Greyhoundsissa Cloutier pelasi kauteen 1995–1996, jolloin hänet kaupattiin kesken kauden Guelph Stormiin. Hän torjui Guelphin CHL:n lopputurnaukseen, jossa joukkue jäi kuitenkin turnauksen toiseksi.


title: Dan Cloutier

text: Cloutier siirtyi kaudeksi 1996–1997 ammattilaiseksi, mutta pelasi ensimmäisen kautensa AHL-joukkue Binghamton Senatorsissa. Hänet valittiin kauden aikana AHL:n tulokkaiden tähdistökentällisen maalivahdiksi. Kaudella 1997–1998 Cloutier esiintyi jo 12 ottelussa New York Rangersissa, mutta pelasi pääosan kaudesta edelleen AHL:ssa, Hartford Wolf Packissa. Seuraavalla kaudella Cloutier torjui koko kauden Rangersissa, mutta pelasi vain 22 ottelussa. Rangers päätti luopua Cloutierista yhteydessä, sillä Mike Richter oli edelleen seuran selvä ykkösmaalivahti. Cloutier kaupattiin Tampa Bay Lightningiin yhdessä Niklas Sundströmin ja ensimmäisen sekä kolmannen kierroksen varausvuoron kanssa. Vaihdossa Rangers sai Tampalta ensimmäisen kierroksen varausoikeuden vuodelle 1999.


title: Dan Cloutier

text: Tampa Bayssä Cloutier nousi kaudella 1999–2000 joukkueen ykkösmaalivahdiksi, ja hän pelasi 52 ottelua kauden aikana. Cloutier ei kuitenkaan pystynyt viemään Tampa Baytä voittoihin, sillä pelaamistaan otteluista hän hävisi 30. Hänet kaupattiin lopulta kesken kauden 2000–2001 Vancouver Canucksiin vaihdossa Adrian Aucoiniin ja yhteen varausvuoroon.


title: Dan Cloutier

text: Vancouverissa Cloutierista tuli joukkueen ykkösmaalivahti ja hän nosti joukkueen tasoa. Kolmella ensimmäisellä täydellä kaudellaan joukkueessa hän voitti yli 30 ottelua runkosarjassa. Cloutier ei kuitenkaan onnistunut pudotuspeleissä. Kesällä 2003 hän teki Vancouverin kanssa vuoden jatkosopimuksen, vaikka kaikki fanitkaan eivät luottaneet hänen torjuntoihinsa. Kaudella 2003–2004 Cloutier päästi vain 2,27 maalia ottelua kohden runkosarjassa. Pudotuspeleissä hän ehti pelata tällä kertaa vain kaksi ottelua, joista Vancouver voitti toisen. Kolmannessa ottelussa Cloutier loukkasi nilkkansa, eikä pystynyt enää jatkamaan. Calgary Flames pudotti lopulta Vancouverin jatkosta.


title: Dan Cloutier

text: Cloutierin ura Los Angelesissa alkoi todella huonosti. Hän joutui lonkkaleikkaukseen 24 ottelun jälkeen, eikä pystynyt enää pelaamaan kaudella 2006–2007. Loukkaantumisensa aikaan Cloutier oli päästänyt eniten maaleja ottelua kohden koko NHL:ssä: 3,98. Hänen torjuntaprosenttinsa oli vain 86,0. Toisella kaudellaan Los Angelesissa Cloutier lähetettiin farmijoukkue Manchester Monarchsiin, josta hänet kutsuttiin takaisin Los Angelesiin helmikuussa 2008. Hän pelasi Manchesterissa 14 ottelua. Los Angelesissa hän pelasi lopulta yhdeksän ottelua kauden aikana.


title: Dan Cloutier

text: Kaudella 2008–2009 Cloutier ei pelannut missään. Los Angeles lunasti hänen sopimuksensa kesällä 2008. Cloutier toimi kauden ajan Central Hockey League -joukkue Corpus Christi IceRaysin apulaisvalmentajana. Corpus Christia valmensi hänen veljensä Sylvain, joka on myös entinen NHL-pelaaja. Dan Cloutier palasi NHL-kaukaloihin kaudeksi 2009–2010, kun hän yritti saada pelipaikkaa Detroit Red Wingsistä harjoituskaudella. Hän ei lopulta mahtunut Detroitin NHL-joukkueeseen. Seuraavaksi Cloutier teki koesopimuksen AHL-seura Rockford Icehogsin kanssa. Rockford vapautti Cloutierin sopimuksestaan joulukuussa 2009. Cloutier ehti pelata Rockfordissa kolmessa ottelussa.


title: Vapaakenttä

text: Vapaakenttä () on eräs pasianssin muodoista. Sitä pelataan täydellä korttipakalla, jossa ei ole jokereita.Miinaharavan tavoin Vapaakentän yleinen versio 4*n kortilla on todistettavasti vaikea (NP-täydellinen) ongelma. Tämä tulos todistettiin vuonna 2000 ja julkistettiin 2001. Se tarkoittaa, että satunnaisen yleisen Vapaakenttä-pelin nopeasti ratkaiseva algoritmi olisi merkittävä tieteellinen läpimurto. Sen laatija voittaisi miljoonan dollarin palkinnon ratkaistuaan yhden Clay Mathematics Instituten Millennium-ongelmista. Useimpien tutkijoiden mielestä tällaista ohjelmaa ei voi kirjoittaa.


title: Vapaakenttä

text: Kun Microsoftin Vapaakentästä tuli suosittu 1990-luvulla, ei tiedetty, olivatko ohjelman kaikki 32 000 peliä ratkaistavissa. Dave Ring päätti ratkaista ongelman aloittamalla "The Internet FreeCell Projectin" ja käyttää ratkaisijoina vapaaehtoisia. Ring antoi kullekin osallistujalle sata perättäistä pelinippua ja keräsi pelit, joita osallistuja ei saanut ratkaistuksi. Ne puolestaan jaettiin toisille pelaajille. Projektissa käytettiin siis ongelmanratkaisuun rinnakkaisprosessointia, ja pelaajat olivat suorittimia. Projekti päättyi lokakuussa 1995, ja ainoastaan yksi peleistä (no 11982) jäi ratkaisematta. Kyseinen peli ei ole ratkennut yhdelläkään tunnetulla ratkaisuohjelmalla, ja sitä pidetään ratkaisemattomana.


title: Armin Meiwes

text: Armin Meiwes (s. 1. joulukuuta 1961, Essen, Saksa) on saksalainen kannibaali. Hän sai alun perin kahdeksan ja puolen vuoden vankeusrangaistuksen taposta oikeudenkäynnissä, jonka aikana julki tulleet kannibalismin yksityiskohdat järkyttivät saksalaisia.


title: Armin Meiwes

text: Meiwes työskenteli Saksan armeijassa 12 vuotta ja päätti sotilasuransa ilman ongelmia ylivääpelinä (saks. "Oberfeldwebel"). Tämän jälkeen Meiwes työskenteli pankissa.


title: Armin Meiwes

text: Vuonna 1999 Meiwes alkoi etsiä internetistä ihmisiä, joilla olisi kannibalistisia piirteitä. Joidenkin tietojen mukaan Meiwesin kannibaaliset piirteet syntyivät hänen luettuaan 14-vuotiaana kirjan "Robinson Crusoe", jossa yksi kirjan hahmo tapetaan ja syödään.


title: Armin Meiwes

text: Helmikuussa 2001 Meiwesin netti-ilmoitukseen vastattiin, kun silloin 43-vuotias Bernd Jürgen Armando Brandes, Siemens AG:llä Berliinissä johtotehtävissä työskentelevä diplomi-insinööri otti Meiwesiin yhteyttä. Meiwes ja Brandes tapasivat 14. maaliskuuta 2001.


title: Armin Meiwes

text: Meiwes tunnusti surmanneensa Brandesin. Alkuun Meiwes tuomittiin taposta, sillä Brandes oli selvästi ilmaissut halunsa tulla syödyksi. Tuomiosta valitettiin ja 9. toukokuuta 2006 Meiwes kuitenkin todettiin syylliseksi murhaan ja tuomittiin elinkautiseen vankeuteen.


title: Armin Meiwes

text: Meiwes oli muun muassa leikannut Brandesin peniksen irti tämän omasta pyynnöstä. Sen jälkeen molemmat olivat yrittäneet syödä sitä raakana, mutta päättivätkin panna peniksen paistinpannuun kypsymään. Meiwes säilytti Brandesin ruumiinosia pakastettuna ja söi niitä murhaa seuranneiden muutaman kuukauden ajan.


title: Armin Meiwes

text: Meiwesin jäljille päästiin, kun hän etsi seuraavaa uhriaan Internetistä 2002.


title: Mose ”Fan Fan”

text: Mose Se Sengo "Fan Fan" on kongolainen kitaristi ja laulaja.


title: Mose ”Fan Fan”

text: Mose Fan Fan aloitti uransa 1960-luvulla Kinshasassa. Vuonna 1975 hän perusti Youlou Mabalian kanssa yhtyeen Somo Somo. Ennen sitä hän oli soittanut kitaraa yhtyeissä Orchestre Revolution ja O.K. Jazz. Vuonna 1983 Mose Fan Fan muutti Isoon-Britanniaan ja vuonna 1993 Belgiaan. Belgiassa hän perusti yhtyeen Bana O.K..


title: Mose ”Fan Fan”

text: Mose Fan Fan on julkaissut myös useita sooloalbumeita.


title: Eddie Vedder

text: Eddie Vedder (alun perin Edward Louis Seversen III, s. 23. joulukuuta 1964) on yhdysvaltalainen laulaja ja sanoittaja. Hän on tullut tunnetuksi etenkin Pearl Jam -yhtyeen solistina. Vedder tunnetaan myös soolourastaan. Vuonna 2007 hän julkaisi ensimmäisen sooloalbuminsa soundtrackinä elokuvassa "Erämaan armoille" (2007). Myöhemmin hänen kappaleitaan on kuultu muun muassa elokuvassa "Eat Pray Love – omaa tietä etsimässä" (2010). Keväällä 2011 Vedder julkaisi singlen ”Longing To Belong”, joka on myös 31. toukokuuta 2011 ilmestyneellä toisella albumilla nimeltä "Ukulele Songs".


title: Hatutu

text: Hatutu eli Hatuta'a on saari Ranskan Polynesiassa. Se sijaitsee kolmen kilometrin päässä Eiaon saaresta, Marquesassaarilla. Saaren korkein kohta on 428 metriä merenpinnan yläpuolella. Hatutu on asumaton. Siellä pesii tuhansia lintuja.


title: Vesipyssy

text: Vesipyssy on veden ruiskuttamiseen suunniteltu lelu. Yksinkertainen pyssy sisältää vesisäiliön ja suuttimen, josta vesi ruiskuaa liipaisinta painamalla. Yksinkertaisimmissa vesipyssyissä liipaisin tai kahva on yhdistetty pumppusylinteriin, joka puristaa vesisuihkun ulos suuttimen kautta. Suuremmissa vesipyssyissä liipaisimella ohjataan venttiiliä, joka päästää paineistettua vettä ulos suuttimesta. Vesipyssyillä leikitään yleensä vesisotaa, jossa tavoitteena on vastustajan kasteleminen.


title: Vesipyssy

text: Alkujaan vesipyssyt olivat pieniä käsiaseita, joiden haittana on kertaliipaisulla ruiskuavan veden pieni määrä. Lisätehon saamiseksi aseisiin on sittemmin kehitetty erilaisia mutkikkaampia koneistoja. Vesipyssyn modernimmat muunnelmat kuten "SuperSoaker" saattavat hyödyntää veden ruiskuttamisessa paineilmaa, hydraulista painetta tai paristoilla toimivaa sähköistä pumppua. Tällöin myös vesisäiliö voi olla suurempi, ja aseen täyttöväli harvenee.


title: Vesipyssy

text: Yhdysvalloissa ja Kanadassa vesipyssyt on lain mukaan valmistettava läpinäkyvästä muovista. Tällä pyritään ehkäisemään vesipyssyjen sekaantuminen oikeisiin tuliaseisiin. On tapauksia, joissa oikeaksi aseeksi luultu vesipyssy on johtanut verenvuodatukseen. Ruotsissa nousi 1990-luvun lopussa keskustelua myös siitä, että vesipyssy voi olla käyttäjälleen vaarallinen, jos sillä ampuu voimalinjoihin. Keskustelussa esitettiin jopa vesipyssyjen kieltämistä.


title: Arktisen alueen alkuperäiskansat

text: Arktisen alueen alkuperäiskansat ovat arktisella alueella eläviä alkuperäiskansoja. Arktisen alueen määritelmiä on useita. Alueen noin neljästä miljoonasta asukkaasta noin kymmenesosa kuuluu alkuperäiskansoihin. Arviot lukumäärästä vaihtelevat, sillä alkuperäisyyden määritelmästä käydään keskustelua. Samoin on eri käsityksiä siitä, mitkä ovat erillisiä alkuperäiskansoja.


title: Arktisen alueen alkuperäiskansat

text: Arktisen alueen alkuperäiskansoja ovat muun muassa Pohjois-Euroopassa saamelaiset, Venäjällä nenetsit, hantit, evenkit ja tšuktšit, Alaskassa aleutit, jupikit ja inuitit (iñupiat), Kanadassa inuitit (inuvialuit) ja Grönlannissa inuitit (kalaallit).


title: Arktisen alueen alkuperäiskansat

text: Kanadassa arktisten alueiden väestöstä noin puolet (yli 20 000 henkeä) kuuluvat alkuperäiskansoihin, Grönlannissa he ovat enemmistönä. Venäjällä asuu virallisten tietojen mukaan noin 50 000 alkuperäiskansojen edustajaa, mutta YK:n tiedotteessa vuodelta 2009 arvioitiin siellä asuvan 44 alkuperäiskansan noin 250 000 jäsentä.


title: Arktisen alueen alkuperäiskansat

text: Arktisen alueen alkuperäiskansojen lainsäädännöllinen asema vaihtelee maasta toiseen. Norjassa saamelaiset on luokiteltu alkuperäiskansaksi, mutta Suomessa heillä on vain kielivähemmistön asema. Kanadassa Nunavutin territorio perustettiin inuittien vaatimasta maa-alueesta. Venäjällä muun muassa alkuperäiskansojen elintavat ja kulttuurit ovat paikoin hyvinkin ahtaalla, ja taloudelliset hankkeet ajavat toisinaan näiden oikeuksien ohi.


title: Kuurojen Liitto

text: Kuurojen Liitto on viittomakielisten etujärjestö. Kuurot perustivat tämän oman järjestönsä vuonna 1905. Liiton toimitilat sijaitsevat Valkeassa talossa.


title: Kuurojen Liitto

text: Kuurojen Liitto myöntää vuosittain tunnustuspalkinnon viittomakielisten kielellisten oikeuksien ajamisesta ja viittomakielen aseman edistämisestä. Tunnustuspalkinto jaetaan aina helmikuussa viittomakielen päivänä.


title: Kuurojen Liitto

text: Toiminnan painopisteitä ovat muun muassa kuurojen viestintämahdollisuuksien parantaminen ja koulutus.


title: Kuurojen Liitto

text: Liitto julkaisee Kuurojen lehteä.


title: Matti Niemi

text: Matti Niemi -nimisiä henkilöitä ovat muun muassa:Näyttelijä Masa Niemen oikea nimi oli hänen lempinimestään huolimatta Martti Niemi.


title: Hells Bells

text: Hells Bells on australialaisen hard rock -yhtye AC/DC:n tunnetuimpia kappaleita. Se aloittaa vuonna 1980 julkaistun legendaarisen "Back in Black" -albumin ja se on ollut näihin päiviin saakka yhtyeen tärkeimpiä kappaleita myös live-esiintymisissä. Kappaleen ovat tehneet yhtyeen kitaristit Angus Young, Malcolm Young ja laulaja Brian Johnson.


title: Hells Bells

text: Kappale on julkaistu myös yhtyeen kokoelma-albumilla "Who Made Who" vuonna 1986 ja livenä vuonna 1992 albumeilla "Live" ja "".


title: Hells Bells

text: Kappale alkaa 13 kirkonkellon kumahduksella. Live-esiintymisiä varten yhtyeelle on valmistettu jättimäinen pronssinen kello, jossa lukee yhtyeen nimi. Se onkin tärkeä osa yhtyeen lavashow'ta. Mukaan tulee Angus ja Malcolm Youngin kitara, Cliff Williamsin basso ja Phil Ruddin rummutus. Kappaleessa on myös Angus Youngin yksi tunnetuimpia kitarasooloja. Kappaleen on sanoittanut Brian Johnson.


title: Hells Bells

text: ”Hells Bells” on ensimmäinen kappale, joka julkaistiin AC/DC:n entisen laulajan Bon Scottin kuoltua vuonna 1980. Kappaleesta on tehty myös musiikkivideo. Vuosina 1980–1983 jokainen yhtyeen konsertti alkoi tällä kappaleella, jonka alussa laulaja Brian Johnson soitti isoa kelloa. (1981–1983 välisenä aikana kappale ”For Those About to Rock (We Salute You)” lopetti jokaisen konsertin).


title: Hells Bells

text: Kappale toimi entisen nyrkkeilijän Amin Asikaisen sisääntulobiisinä ennen otteluita.


title: Kamaka

text: Kamaka on saari Gambiersaarilla Ranskan Polynesiassa. Sen pinta-ala on puoli neliökilometriä. Saarella ei ole vakituista ihmisasutusta.


title: Jääkiekko talviolympialaisissa 1960

text: Jääkiekko oli yhdeksättä kertaa olympialaisten ohjelmassa vuoden 1948 talviolympialaisissa. Turnaus oli samalla myös maailmanmestaruuskilpailu ja euroopanmestaruuskilpailu. Turnauksen ottelut pelattiin 19.–28. helmikuuta 1960. Ottelut pelattiin Squaw Valleyn Blyth Arenalla, jonka katsojakapasiteetti oli 9 000.


title: Jääkiekko talviolympialaisissa 1960

text: Turnaukseen osallistui yhdeksän joukkuetta. Ne jaettiin kolmeen alkulohkoon, joiden kaksi parasta pääsi jatkoon ylempään loppusarjaan. Ylemmässä loppusarjassa pelattiin yksinkertainen sarja, ja mitalit jaettiin sarjataulukon perusteella. Alkulohkojen viimeiset pelasivat alemmassa loppusarjassa kaksinkertaisen sarjan, joka ratkaisi sijoitukset 7–9.


title: Jääkiekko talviolympialaisissa 1960

text: Saksa osallistui edellisten kisojen tapaan olympialaisiin yhdistetyllä joukkueella, jonka takia järjestettiin Saksan sisäinen karsinta. Sen voitti Saksan liittotasavallan jääkiekkomaajoukkue, jolloin se sai toimia koko Saksan joukkueena turnauksessa. Ensimmäistä kertaa olympialaisten jääkiekkoturnauksessa esiintyi Australia.


title: Jääkiekko talviolympialaisissa 1960

text: Turnauksen voitti Yhdysvallat, mikä oli maan ensimmäinen jääkiekon olympiavoitto. Suurimmat voittajasuosikit ennen turnauksen alkua olivat Kanada ja Neuvostoliitto. Myös Ruotsia ja Tšekkoslovakiaa pidettiin kovempina joukkueina kuin Yhdysvaltoja.


title: Jääkiekko talviolympialaisissa 1960

text: Yhdysvaltain joukkue voitti turnauksessa kaikki ottelunsa jättäen muut kiekkoilun suurmaat taakseen. Yhdysvaltain saavutus on rinnastettu usein 20 vuotta myöhemmin tapahtuneeseen Miracle on Ice -olympiavoittoon vuoden 1980 talviolympialaisissa. Vuoden 1960 olympiavoitto ei saanut yhtä suurta huomiota osakseen, ja se tunnetaankin nimellä "Forgotten Miracle" ().


title: Reserviläisliitto

text:
Reserviläisliitto (RES, aiemmin Reservin Aliupseerien Liitto RAUL) on 38 000 jäsenellään Suomen suurin maanpuolustusjärjestö.
Liiton organisaatioon kuuluu 18 maakunnallista piiriä joiden alaisuudessa on 326 jäsenyhdistystä.


title: Reserviläisliitto

text:
Henkilöjäsenet kuuluvat liittoon jäsenyhdistyksensä kautta.
Liittoon voi periaatteessa kuulua kuka tahansa täysi-ikäinen Suomen kansalainen, mutta jäsenyysehdot vaihtelevat yhdistyksittäin.


title: Reserviläisliitto

text: Reserviläisliiton toiminnan tarkoitus on ylläpitää maanpuolustustaitoa, -kykyä ja -tahtoa. Liiton yleisimpiä toimintamuotoja ovat ammunta, urheilu, sotilaskoulutus, maastotoiminta ja maanpuolustustahdon ylläpitämiseen tähtäävä työ. Veteraanien tukitoiminta ja muu perinnetyö on myös yleistä. Liiton äänenkannattajana toimii "Reserviläinen"-lehti.


title: Reserviläisliitto

text: Liiton toiminnanjohtajana toimii Olli Nyberg.


title: Reserviläisliitto

text:
1940-luvun luvun lopun uusi yhteiskunnallinen tilanne käynnisti maanpuolustustyön uudelleen. Koko maassa alettiin perustaa uusia reservin aliupseeriyhdistyksiä sekä jatkaa ennen sotia perustettujen yhdistysten toimintaa. Reservinaliupseeriyhdistysten lukumäärän lisääntyessä vuosi vuodelta tehtiin pääkaupunkiseudulla aloite valtakunnallisen keskusjärjestön perustamisesta. Aloitteen perusteella kokoontuivat Helsingin, Tampereen, Valkeakosken ja Hämeenlinnan yhdistysten edustajat valmistelemaan asiaa Hämeenlinnan Alipäällystökerholle Poltinahon kasarmille keväällä 1954. Kokouksessa valittiin toimikunta kehittämään edelleen valtakunnallisen liiton perustamista. Reservin Aliupseerien Liiton perustamiskokous pidettiin ravintola Motissa Helsingin suojeluskuntatalolla 17. huhtikuuta 1955. Kokoukseen oli kutsuttu edustaja 28 yhdistyksestä, joista vain yksi jätti lähettämättä edustajansa paikalle. Valtakunnallinen järjestö sai nimekseen Reservin Aliupseerien Liitto ry. Liitto merkittiin virallisesti yhdistysrekisteriin syyskuussa 1955, kun ennen sotia toiminut Suomen Reservin Aliupseeriliitto ry oli ensin lakkautettu.
Paikallisten aliupseeriyhdistysten toimintaa johdettiin aluksi suoraan Reservin Aliupseerien Liitosta Helsingistä. Yhdistysten lukumäärän kasvaessa voimakkaasti toiminnan koordinointi alkoi tuottaa vaikeuksia. Vuonna 1957 alettiin perustamaan aliupseeripiirejä. Piirien määrä kasvoi nopeasti: kun vuoden 1957 lopussa oli toiminnassa vasta viisi piiriä, kolmen vuoden kuluessa oli perustettu koko maan kattava 18 piirin verkosto. 1995 tehdyllä sääntömuutoksella liitto muuttui kaikille avoimeksi maanpuolustusjärjestöksi, samassa yhteydessä liiton uudeksi nimeksi otettiin Reserviläisliitto-Reservin Aliupseerien Liitto ry.
Useimmat liiton jäsenyhdistykset ovat muuttaneet sääntöjään vastaavasti.


title: Reserviläisliitto

text: Etelä-Hämeen Reserviläispiiri ry:n muodostaa 21 paikallista yhdistystä ja se toimii kaikkien piirin toiminta-alueella olevien kuntien alueella. Piirin jäsenyhdistysten jäsenmäärä on noin 2 400 jäsentä miestä ja naista. Se on alueensa suurin vapaaehtoista maanpuolustustyötä tekevä järjestö. Piiri toimii alueellansa olevien maanpuolustustyötä tekevien paikallisten yhdistysten aatteellisena ja toiminnallisena yhdyssiteenä valtakunnan turvallisuutta edistävää toimintaa tukien.


title: Reserviläisliitto

text: Tehtävänä on maanpuolustustahdon kohottaminen ja ylläpitäminen piirin toiminta-alueella. Tarkoituksena on vaikuttaa yleisten maanpuolustusedellytysten paranemiseen ja laajenemiseen piirin toiminta-alueella. Piiri toimii Reserviläisliiton – Reservinaliupseerien Liitto r.y:n piiritason alueellisena toimielimenä Etelä-Hämeessä. Piiri toimii läheisessä yhteistyössä Puolustusvoimien, Maanpuolustuskoulutusyhdistys ry:n ja muiden alueellaan toimivien ja vapaaehtoista maanpuolustustyötä tekevien järjestöjen kanssa. Piirin keskuspaikkana on Hämeenlinna ja Linnankasarmilla sijaitsevan maneesirakennuksen toimitilat.


title: Reserviläisliitto

text:
Heinolanseudun reservin aliupseerit ry. Perustettu 18.12.1940
Reserviläisliitto oli vuonna 2016 ja 2017 mukana niin kutsutussa asedirektiivikohussa. Kohussa Reserviläisliiton jäsenet, erityisesti aktiiviset reserviläisampujat, pettyivät Reserviläisliiton ympäripyöreinä pitämiinsä kantoihin Euroopan Unionin Komission esittämässä ampuma-asedirektiivin uusinnassa. Harrastajien pelkona oli, että direktiivin tiukennukset estävät kaiken reserviläisammunnan viemällä harrastajilta oikeudet harrastusvälineiden lailliseen omistamiseen.


title: Reserviläisliitto

text: Harrastajien tyytymättömyys Reserviläisliiton kantoihin on harrastajien omien arvioiden mukaan itänyt jo aikaisemmin, mutta EU-direktiivin uudistusehdotuksen myötä kytenyt tyytymättömyys sai konkreettisia muotoja. Reserviläisammunnan harrastajien Toiminta-ammunta.fi -foorumilla masinoidun kansanliikkeen tarkoituksena oli järjestää liitosta massaeroaminen protestina liiton ja sen toiminnanjohtajan liian lepsuiksi katsottuihin kantoihin reserviläisurheilun suojelemiseksi. Kampanjan aikana Reserviläisliiton jäseneksi liittyneiden osalta saavutettiin kuitenkin ennätyslukemat. Vuoden 2016 aikana uusia jäseniä liittyi 2667 ja vuonna 2017 kasvua oli kymmenen prosenttia.


title: Reserviläisliitto

text: Niin kutsuttu kampaviinerikohu sai paikoin myös humoristisia piirteitä. Useat harrastajat kertoivat leirinuotiolla tai muussa vastaavassa kohtaamisessa saaneensa eston Reserviläisliiton yhteisömediasivuille Facebookissa. Syynä ovat olleet asiattomiksi luokitellut palautteet, joissa kritisoitiin liiton toiminnan muistuttavan enemmän kabinettien kahvileipähienostelua, kuin reserviläisten edun aitoa ajamista. Keväällä 2017 aloitettiin humoristinen haaste, jossa liiton toimintaan tyytymättömät harrastajat haastettiin lähettämään Reserviläisliiton toimistolle yksi kampaviineri. Se, kuinka moni harrastaja osallistui Toiminta-ampujat.fi -sivustolle esitettyyn haasteeseen, on jäänyt epäselväksi. Reserviläisliitto tutki yleisiä erosyitä raportissa, joka julkaistiin kesäkuussa 2017. Tämä raportti kattaa kuitenkin vain alkuvuoden 2017 eroamiset ja kohun vaikutuksia ei voi siitä päätellä.


title: Reserviläisliitto

text: Kohu henkilöityi myös Reserviläisliiton toiminnanjohtajaan Olli Nybergiin. Nyberg kritisoi omalla Twittertilillään, että aikakausijulkaisu Suomen Sotilas jatkaa asedirektiiviin liittyvien uhkakuvien maalailua.


title: Reserviläisliitto

text: Reserviläisliitto ei ole virallisesti ottanut kantaa kohuun tai harrastajien kritiikkiin, mutta se on kertonut tiedotteessaan Suomen onnistuneen hyvin turvaamaan harrastusedellytykset direktiivin valmisteluvaiheessa ja tiedotti onnistuneensa ns. maanpuolustuspoikkeaman lisäämisessä direktiiviin sekä antaneensa lausunnon aselain uudistamiseen.


title: Puma

text: Puma SE on saksalainen vaatteiden ja kenkien valmistaja, joka on tunnettu erityisesti urheiluvarusteistaan.


title: Puma

text: Puman perusti Herzogenaurachissa vuonna 1924 Rudolf Dassler, Adidaksen perustajan ”Adi” Dasslerin veli. Alun perin Rudolf toimi yhdessä Adin kanssa, mutta veljesten riitannuttua he perustivat kumpikin oman, kilpailevan yhtiön. Alun perin Puma oli nimeltään Gebrüder Dassler Schuhfabrik, mutta 1948 se otti käyttöön Puma-nimen.


title: Puma

text: Puma on yksi maailman tunnetuimpia brändejä, erityisesti urheilualalla. Vähitellen Puma on kuitenkin murtautunut myös vapaa-ajan vaatteiden kärkimerkkeihin, ja nykyään se on vahvasti mukana nuorisomuodissa. 1970- ja 1980-luvuilla merkki oli tärkeä osa hip hop -kulttuuria. Puma tunnetaan hyvin myös juoksukengistään joita käyttää mm. pikamatkojen hallitseva maailmanmestari Usain Bolt.


title: Puma

text: Puman tärkein sopimusvalmistaja on Yue Yuen. Play Fair -kampanjan mukaan Puman liikevoitto ennen veroja vuonna 2007 oli noin puoli miljardia dollaria.


title: Isometrinen projektio

text: Isometrinen projektio on yksi ortografisen tai tarkemmin aksonometrisen projektion alalaji. Se on eräs menetelmä, jossa kolmiulotteinen kappale voidaan esittää kaksiulotteisena niin, että kappaleesta nähdään kolme sivua. Projektion x-, y-, ja z-akseleiden väliset kulmat ovat 120°. Isometristä projektiota käytetään lähinnä teknisessä piirustuksessa ja joissakin peleissä.


title: Isometrinen projektio

text: Termi isometrinen tulee kreikan sanoista "sama mitta", joka tarkoittaa sitä että kaikkien akseleiden suuntaiset viivat ovat samassa skaalassa.


title: Isometrinen projektio

text: Isometristä projektiota voidaan havainnollistaa kuution muotoisen kappaleen avulla. Isometrisessä projektiossa kuutiota katsotaan jommankumman yläkulman suunnasta kohti vastapäistä alakulmaa. x-akseli on viistosti alhaalla oikealla,y-akseli viistosti alhaalla vasemmalla ja z-akseli on suoraan ylöspäin. Syvyyttä vastaa kuvassa kappaleen korkeus. Akseleiden suuntaiset viivat ovat 120°kulmassa toisiinsa nähden.


title: Isometrinen projektio

text: Kappaleella, jonka pinnat ovat toistensa kanssa kohtisuorat tai rinnakkaiset, isometrinen projektio saadaan, kun kappaletta käännetään ensin +/- 45° pystysuoran akselin ympäri, jonka jälkeen kappaletta käännetään vaakasuoran akselinsa ympäri noin +/- 35,264° (eli formula_1) alkuasennon ollessa kohtisuoraan edestä katsottuna.


title: New Yorkin kadut

text:
New Yorkin kadut (engl. "The Basketball Diaries") on tositapahtumiin pohjautuva draamaelokuva. Elokuvan ohjasi Scott Kalvert ja Jim Carrollia esittää Leonardo DiCaprio. Elokuva perustuu päähenkilö Carrollin samannimiseen omaelämäkertaan ja hänen nuoruusvuosiinsa.
Elokuva kertoo nuoresta Jim Carrollista, joka pitää päiväkirjaa, johon kirjoittaa ylös pienimmätkin tapahtumat ja haaveensa, opiskelee katolisessa poikakoulussa ja pelaa myös koulun koripallojoukkueessa. Jim on lahjakas pelaaja, samoin kuin hänen ystävänsä Neutron ja Mickeykin.


title: New Yorkin kadut

text: Pojat sekä heidän neljäs toverinsa Pedro viettävät railakasta elämää, mutta eräänä iltana Jimille tapahtuu karvas hairahdus ja hänelle tarjotaan huumeita. Jim kokeilee kun ilmaiseksi saa ja ajautuu nopeasti pahasti riippuvaiseksi. Pojat ottavat tavaksi nauttia huumeita ennen koripallo-otteluita parantaakseen suorituksiaan, mutta vähitellen käyttö valtaa yhä suuremman osan heidän vapaa-ajastaankin, ja Jimille kehittyy paha riippuvuus heroiiniin. Pian Jimin ja hänen äitinsä välit katkeavat ja hän saa häädön kotoaan. Pojat yrittävät houkutella myös Neutronia jatkamaan railakasta elämää, mutta tämä on päättänyt keskittyä kunnolla pelaajauraansa.


title: New Yorkin kadut

text: Samaan aikaan yksi poikien ystävistä ja joukkuetovereista, leukemiaan sairastunut Bobby, makaa sairaalassa odottamassa kuolemaansa. Jim käy usein vierailulla hänen luonaan ja eräänä kertana kaverukset jopa karkaavat sairaalasta yhden illan ajaksi, ja Jim käyttää Bobbyä ilotalossa saatuaan tietää, ettei tämä saa vahvasta syöpälääkityksestä johtuen erektiota. Ilotalossa vierailu ei auta asiaa ja turhautuneena omaan tilaansa Bobby komentaa Jimiä viemään hänet takaisin sairaalaan. Vähän ajan kuluttua Bobby kuolee.


title: New Yorkin kadut

text: Lähistöllä asuva vanhempi Reggie-niminen mies ja Jim ovat entuudestaan kavereita koripallokentältä. Eräänä talvi-iltana kodittomana harhaileva Jim tuupertuu lumihankeen ja herää seuraavana aamuna Reggien kotoa: Reggie on pelastanut hänet varmalta paleltumalta. Kovissa tuskissa oleva ja pahasti addiktoitunut Jim vaatii Reggietä antamaan hänelle tämän huumeannoksen, jonka Reggie onkin löytänyt Jimin taskusta, ja jonka vetää alas vessanpöntöstä.


title: New Yorkin kadut

text: Reggie ei Jimin kovaäänisistä vaatimuksista ja vastarinnasta huolimatta päästä tätä lähtemään ulos vaan pitää häntä yhdessä huoneessaan tämän oman turvallisuutensa tähden, kunnes Jimin vieroitusoireet alkavat helpottaa.


title: New Yorkin kadut

text: Aikaa kuluu ja Jim alkaa toipua Reggien huolenpidon ansiosta. Reggie uskaltautuu jättämään Jimin yksin asuntoonsa poistuessaan kaupungille asioille. Jim ei ole kuitenkaan päässyt täysin eroon huumeriippuvuudestaan ja alkaa tonkia Reggien asuntoa löytääkseen joko päihdyttäviä aineita tai rahaa, jolla käydä ostamassa sellaisia. Löydettyään pienen summan rahaa, Jim pakenee asunnosta ja on jälleen kadulla.


title: New Yorkin kadut

text: Mickeyllä ja Pedrolla ei mene sen paremmin, ja ystävykset alkavat yhdessä harjoittaa kaikenlaista rikollisuutta saadakseen hankittua itselleen huumeita. Eräs ryöstökeikka epäonnistuu, pojat eivät saa juuri lainkaan rahaa ja Pedro jää kiinni paikalle hälytetyille poliiseille. Jim ja Mickey jatkavat matkaa kaksin, pistäytyvät erääseen baariin ja näkevät Neutronin televisiohaastattelussa, tämän päästyä mukaan edustusjoukkueeseen.


title: New Yorkin kadut

text: Pojat ovat edelleen rahan tarpeessa, jotta saisivat hankittua itselleen huumeita ja Jim jopa päätyy harjoittamaan pientä prostituutiota antamalla suuseksiä iäkkäämmälle mieshenkilölle yleisessä vessassa. Näiden rahojen turvin pojat lähtevät huumeostoksille, mutta huomaavat heti ostotapahtuman jälkeen ja huumetta maistettuaan tulleensa huiputetuiksi.


title: New Yorkin kadut

text: Pojat alkavat ajaa takaa huumeen heille myynyttä miestä ja takaa-ajo päätyy erään kerrostalon katolle. Revolverilla miestä uhaten Mickey käskee häntä antamaan heidän rahansa takaisin sekä kunnollista huumetta, kunnes perääntyvä ja armoa aneleva mies putoaa katolta. Molemmat jäävät kiinni poliiseille ja vankilassa Jim onnistuu vihdoin pääsemään eroon sekä huumeista että rikollisesta elämäntavastaan.


title: New Yorkin kadut

text: Elokuvan loppupuolella näytetään, kuinka Jim on menossa sisään erään rakennuksen takaovesta, kunnes tuttu hahmo, Pedro, tulee tervehtimään häntä. Jim kieltäytyy lähtemästä Pedron mukaan käyttämään huumeita ja lopussa nähdään, minne hän oli menossa: kertomaan kokemuksistaan yleisölle, siistinä ja raitistuneena. Myös tyytyväinen Reggie on katsomossa ja Jim saa yleisöltä roimat suosionosoitukset päättäessään luentonsa.


title: Pyhä Hyginus

text: Pyhä Hyginus (myös Higinio, Hygin tai Igino; sanoista "terve, edistynyt;" syntynyt Ateenassa Kreikassa - kuollut 142 Roomassa, Italiassa) oli kreikkalainen, 9. paavi, filosofi ja pyhimys. Hän oli marttyyrinä kuolleen pyhän Telesforuksen seuraaja, pyhän Pius I:n edeltäjä sekä kuoli itse Antoninus Piuksen vainoissa hallittuaan 138-142. Hän taisteli siihen aikaan Roomassa olleiden Valentinuksen ja Cerdon gnostilaista harhaoppia vastaan sekä organisoi papistoa jossain määrin. Mies listataan usein marttyyriksi ja hänet on haudattu Vatikaanin kukkulalle lähelle pyhän Pietari Apostolin hautaa. Paavin muistopäivä on 11. tammikuuta, mutta hänen kulttinsa tukahdetuttiin 1969.


title: Pyhä Pius I

text: Pyhä Pius I oli kymmenes paavi. Hän toimi paavina noin vuosina 142–155 suunnilleen 14 vuoden ajan. Syntyjään Pius oli aquileialainen. Hän kuoli arviolta vuonna 154 Roomassa, ja hänen seuraajakseen valittiin Pyhä Anicetus. Piuksen muistopäivä on 11. heinäkuuta.


title: Lomonosovin piiri

text: Lomonosovin eli Kaarostan eli Rampovan piiri () on paikallinen itsehallintoalue Leningradin alueella Pietarin lounaispuolella. Piiri on perustettu vuonna 1927 ja sen pinta-ala on 1 919,1 neliökilometriä. Asukkaita on (2006) 64 700. Hallinnollinen keskus on Lomonosovin kaupunki, joka kuuluu Pietarin alueeseen.


title: Lomonosovin piiri

text: Piiriin kuuluvat Haisevaisin ja Lepäsin taajamat sekä 13 maalaiskuntaa: Annamoisio, Kaprio, Korpunoi, Kosteritsa, Kuippina, Laakala, Lopuhkina, Orsitsa, Penikkala, Ropsunhovi, Teppola, Vennäin Vuissakka ja Villasi.


title: Lomonosovin piiri

text: Seutu on vanhaa inkerikkojen ja inkerinsuomalaisten asuinseutua. Suomalaiset kuuluivat ennen Hietamäen, Kaprion, Ropsun, Serepetan, Tuutarin ja Tyrön seurakuntiin. Toisen maailmansodan aikana suuri osa Lomonosovin piiristä ei kuulunut saksalaisten miehittämään alueeseen, vaan oli jäänyt erilliseen saartorenkaaseen. Saksalaisten miehitysalueelle jääneet suomalaiset siirrettiin Suomeen, saarroksiin jääneet evakuoitiin Leningradin kautta Siperiaan. Sodan jälkeen vain harvat suomalaiset pääsivat palaamaan koteihinsa. Vuoden 2002 väestönlaskennan mukaan Lomonosovin piirin asukkaista oli 1,0 % suomalaisia.


title: Hannu Virta

text: Hannu Markus Virta (s. 22. maaliskuuta 1963 Turku) on suomalainen entinen jääkiekkopuolustaja, maailmanmestari ja olympiamitalisti. Nykyisin hän on jääkiekkovalmentaja.


title: Hannu Virta

text: Pelaajana Hannu Virta muistetaan etenkin Turun Palloseurasta, jonka riveissä hän voitti neljä Suomen mestaruutta, kolme hopeaa ja yhden pronssin. Hän oli myös TPS:n pitkäaikainen kapteeni 1980- ja 90-luvuilla. Seura on jäädyttänyt Virran pelinumeron 23.


title: Hannu Virta

text: Virta oli mukana voittamassa MM-kultaa vuonna 1995, olympiapronssia Lillehammerissa 1994 ja MM-hopeaa 1994.


title: Hannu Virta

text: NHL:ään Virran varasi Buffalo Sabres toisella kierroksella numerolla 38 vuoden varaustilaisuudessa. Virta pelasi Sabresissa viisi kautta tehden pisteet 25+101=126 245 ottelussa.


title: Hannu Virta

text: Peliuransa jälkeen Virta toimi ensin apuvalmentajana TPS:ssa vuosina 1998–2003. Bluesissa Virta toimi ensin Ted Satorin apuvalmentajana korvaten hänet 22. lokakuuta 2003 alkaen. Seuraavan kauden Virta aloitti päävalmentajana mutta joutui itse väistymään 16. lokakuuta 2004 Pekka Rautakallion tieltä. Kaudet 2005–2007 Virta toimi jälleen TPS:n apuvalmentajana ja sen ohessa Suomen maajoukkueen apuvalmentajana vuoden 2006 olympiaturnauksessa sekä kevään 2006 MM-turnauksessa. 2007–2008 kauden alusta Virta toimi TPS:n päävalmentajana, mutta sai potkut pian toisen kauden alettua. Kai Suikkanen korvasi hänet 27. lokakuuta 2008 alkaen. Vielä saman kauden aikana Virta kutsuttiin Sveitsin NLA-liigan HC Luganon päävalmentajaksi pois potkitun John Sletvollin tilalle.


title: Hannu Virta

text: Kaudella 2008–2009 Virta toimi Suomen U18 maajoukkueen joukkueenjohtajana.


title: Hannu Virta

text: Keväällä 2010 Virta siirtyi Jokereiden valmennustiimiin jossa tehtävässä toimi sekä Liigassa että KHL:ssa kevääseen 2017 asti. Kaudella 2017–2018 Virta on toiminut Ufassa Erkka Westerlundin apuvalmentajana.


title: Johann Pachelbel

text: Johann Pachelbel (elokuussa 1653 Nürnberg – 3. maaliskuuta 1706 Nürnberg) oli saksalainen barokkisäveltäjä ja urkuri. Niin kutsuttuun eteläsaksalaiseen koulukuntaan kuulunut Pachelbel oli urkumusiikin etevimpiä kehittäjiä ennen Johann Sebastian Bachia.


title: Johann Pachelbel

text: Pachelbel syntyi Nürnbergissä. Hänet kastettiin 1. syyskuuta 1653, mutta hänen syntymäpäivästään ei ole varmuutta. Pachelbel opiskeli musiikkia muun muassa Heinrich Schwemmerin ja Georg Caspar Weckerin johdolla. 15-vuotiaana Pachelbel alkoi opiskella yliopistossa Altdorfissa. Hän muutti vuonna 1673 Wieniin ja vuonna 1677 Eisenachiin, jossa hän toimi urkurina. Pachelbel meni 25. lokakuuta 1681 naimisiin Barbara Gablerin kanssa, joka kuitenkin kuoli sairauteen syyskuussa 1683. Elokuussa 1684 Pachelbel meni uusiin naimisiin Judith Drommerin kanssa, jonka kanssa hän sai seitsemän lasta.


title: Johann Pachelbel

text: Vaikka Pachelbel sävelsikin huomattavan paljon urkumusiikkia, hänen tunnetuimmaksi teokseksensa on noussut hänen ainoa säveltämänsä kaanon, ”Kaanon ja Gigue D-duurissa”, (saksaksi: Kanon und Gigue für 3 Violinen mit Generalbaß) (PWC 37, T. 337, PC 358). Teos on inspiroinut valtavaa määrää etenkin 1970-luvulta lähtien sävellettyä populaarimusiikkia. Sävellyksen pääteema on esimerkiksi Beethovenin ”Für Elisen” ja Bachin ”Toccatan ja Fuugan, d-molli” tavoin laajalti tunnettu. Lisäksi sävellyksen vallitseva kahdeksan soinnun kierto sellaisenaankin esiintyy nykypopulaarimusiikissa säännöllisesti.


title: Johann Pachelbel

text: Kreikkalainen yhtye Aphrodite's Child (laulusolistinaan Demis Roussos) levytti 1968 Pachelbelin kaanonin nimellä ”Rain And Tears”. Suomeksi sen levytti vuonna 1968 Markku Suominen nimellä ”Jäljet jää kyynelten” (san. Juha Vainio) ja vuonna 1975 Lea Laven (san. Chrisse Johansson) nimellä ”Rakkaus kaunistaa”.


title: Olympian kisat

text: Olympian kisat ( tai , "hē Olympias") eli ”antiikin olympialaiset” olivat antiikin kreikkalaiset Zeus-jumalan kunniaksi järjestetyt urheilukilpailut. Ne järjestettiin Olympian pyhäkköalueella Eliin maakunnassa Peloponnesoksen luoteisosassa, ja ne olivat merkittävimmät panhelleenisistä kisoista. Ensimmäiset tunnetut kisat järjestettiin vuonna 776 eaa. ja kisat jatkuivat ainakin vuoteen 393 jaa. saakka. Kisoja järjestettiin näin yli tuhannen vuoden ajan, yhteensä lähemmäs 300 kertaa.


title: Olympian kisat

text: Kisat pidettiin joka neljäs vuosi nykyisen heinä-elokuun aikaan ja ne kestivät laajimmillaan viisi päivää. Kisojen urheilulajeihin kuuluivat muun muassa stadionjuoksu sekä muut juoksulajit, vaunukilpa-ajot ja muut hevosurheilulajit, pituushyppy, keihään- ja kiekonheitto, paini, nyrkkeily sekä pankration. Kisojen keskeisimmät tapahtumapaikat olivat Olympian stadion ja Hippodromi. Kisoihin osallistui suuri joukko ihmisiä koko kreikkalaisesta maailmasta.


title: Olympian kisat

text: Olympian kisojen alkuperä on hämärän peitossa. Antiikin kreikkalaisen käsityksen mukaan kisoja oli järjestetty muinaisuudesta saakka. Kisojen alkusyynä on usein pidetty myyttiä heeros eli tarusankari Pelopsista sekä Olympian lähellä sijainneen Pisan kuninkaasta Oinomaoksesta ja tämän tyttärestä Hippodameiasta. Tantaloksen sukua ollut Pelops saapui Peloponnesokselle Lyydiasta. Oinomaos oli luvannut tyttärensä puolisoksi sille, joka voittaisi hänet hevoskilpa-ajoissa. Aiemmat kosijat hän oli näissä ajoissa surmannut, koska hänelle oli ennustettu, että hänen vävynsä tulisi surmaamaan hänet itsensä. Pelops oli ensimmäinen, joka — Hippodameian avustuksella — onnistui voittamaan Oinomaoksen, joka sai kisoissa surmansa. Myöhemmin Pelopsin kuoltua Herakles järjesti hänen kunniakseen hautajaiskisat Olympiassa. Olympian kisojen alkuperä olisi näissä hautajaiskisoissa ja kenties osittain myös Pelopsin ja Oinomaoksen kilpa-ajossa.


title: Olympian kisat

text: Yleisesti Olympian kisat voidaan lukuisten muiden kreikkalaisten kisojen ohella nähdä ilmentymänä kreikkalaisille tyypillisestä kilpailu- ja kisahengestä, jolla oli myös pitkä historiallinen tausta alueen varhaisemmissa pronssikautisissa kulttuureissa. On mahdollista, että Olympiassa tai lähiseudulla on järjestetty jonkinlaisia kisoja jo mykeneläisellä kaudella 1000-luvulla eaa. Kisaperinne on mahdollisesti katkennut niin kutsuttujen Kreikan pimeiden vuosisatojen aikana.